Benarkah kerajaan halalkan industri vape?

SERI KEMBANGAN – Kerajaan digesa supaya menjelaskan pendirian dalam isu menghalalkan vape yang mengandungi nikotin bagi membolehkan cukai dikenakan ke atas produk berisiko tersebut.

Gesaan ini disuarakan dalam satu kenyataan bersama oleh Pertubuhan Green Lung Malaysia (MGLA), Pertubuhan Wanita Malaysia untuk Aktiviti Kawalan Tembakau dan Kesihatan (MyWATCH), Persatuan Kesihatan Remaja Malaysia (MAAH), Pesuruhjaya Kanak-Kanak Suruhanjaya Hak Asasi Manusia dan Persatuan Kesihatan IKRAM Malaysia (IKRAM Health).

“Perkara ini amat sangat dikesali dan membimbangkan sekiranya semua kenyataan industri vape menjadi satu kebenaran, terutamanya ketika negara sedang dilanda wabak Covid-19 yang mengancam kesihatan rakyat dan meragut nyawa.”

Kenyataan pihak JTI Malaysia di Buletin Utama TV3 dan NST, serta kenyataan Dewan Perniagaan Vape Malaysia di Kosmo! baru-baru ini menganggarkan bahawa kutipan cukai bagi cecair vape boleh mencecah RM250 juta setahun.

“Hasil RM250 juta ini tidak menunjukkan betapa hebatnya sumbangan industri vape kepada ekonomi negara, sebaliknya ia hanya memaparkan hakikat betapa ramainya rakyat Malaysia kini ketagih kepada nikotin dan betapa lemahnya kerajaan dalam menangani ketagihan nikotin di negara kita. Angka ini bukan sesuatu yang terpuji, tetapi memalukan,” jelas lima NGO tersebut.

Tambah mereka, Dewan Perniagaan Vape Malaysia dalam satu kenyataan meminta agar kerajaan menghalalkan penjualan vape bernikotin, dan juga mengakui bahawa 97 peratus selebihnya adalah cecair vape bernikotin.

“Jualan produk yang ternyatanya haram di bawah Akta Racun 1952 harus dibanteras, apatah lagi dihalalkan dan dikenakan cukai.

“Jika penjualan sebegini dihalalkan, di manakah kewibawaan kerajaan dan undang-undang? Reputasi Malaysia sebagai Ahli kepada Kerangka Konvensi Kawalan Tembakau (FCTC) Pertubuhan Kesihatan Sedunia (WHO) pasti akan turut tercemar,” tegas mereka.

Menurut mereka, sejak kebelakangan ini, berita-berita yang dimuat naik ke laman-laman sosial menunjukkan bahawa kerajaan seolah-olah bersetuju untuk membenarkan penjualan cecair Vape bernikotin.

“Tulisan-tulisan dan berita sebegini telah mendapat sambutan positif daripada pihak industri tembakau gergasi yang sedang menunggu untuk meneruskan perdagangan produk yang berisiko ini.”

Malahan, kata mereka, peristiwa lobi-melobi secara terang-terangan berlaku di peringkat tertinggi Kementerian Kesihatan Malaysia (KKM) yang sepatutnya menjaga kepentingan kesihatan rakyat terutamanya ketika negara sedang berdepan dengan kesusahan.

“Semua kejadian dan berita ini memandu kita untuk mempercayai bahawa kerajaan seolah-olah telah bersetuju untuk meluluskan penjualan vape bernikotin dan seterusnya mengenakan cukai ke atas produk ini tanpa pengetahuan orang ramai.”

Tambah mereka dalam kenyataan itu, sekiranya cadangan industri untuk membenarkan penjualan vape bernikotin diluluskan dengan begitu cepat sedangkan Akta Tembakau yang baharu sudah menunggu lebih lima tahun dan masih belum dibentangkan untuk kelulusan, jelasnya kerajaan telah memilih untuk berdiri di pihak industri dan mementingkan keuntungan cukai semata-mata lebih daripada nyawa dan kesihatan rakyat, tanpa mengambil kira beban ekonomi tindak balas tersebut.

“Oleh itu, kami NGO yang prihatin terhadap kesihatan golongan pemuda, wanita dan kanak-kanak serta pengguna secara keseluruhannya, dengan ini mendesak kerajaan Malaysia untuk memaklumkan pendirian dan TIDAK termakan dengan cadangan industri dan mengikuti kehendak mereka yang rakus dalam mengaut keuntungan tanpa prihatin terhadap beban ekonomi kesihatan rakyat.”

Sebagaimana kenyataan yang dikeluarkan oleh 58 NGO pada 9 Mei 2021, mereka tegas mendesak agar kerajaan melarang sepenuhnya sebarang bentuk penjualan dan penggunaan produk vape sama ada mengandungi nikotin atau tidak mengandungi nikotin seperti yang telah dilaksanakan di negara-negara jiran seperti Singapura, Brunei, Thailand dan Kemboja.

“Kami berharap pemimpin-pemimpin dapat membuka mata dan memikul tanggungjawab untuk menyelamatkan Malaysia.

“Cukup-cukuplah rakyat dibebani dengan pandemik Covid-19 yang tiada penghujungnya.

“Jangan ditambah lagi penderitaan rakyat dengan menghalalkan racun yang akan memburukkan lagi keadaan.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Belajar komunikasi efektif dengan anak-anak

Merupakan program lanjutan dan kesinambungan daripada program Kids Playgroup & Mothers Club @ Masjid pada dua minggu lalu, ia telah mengumpulkan 15 orang para ibu.

Program telah di mulakan dengan sesi taaruf untuk mengenali lebih dekat sesama para ibu.

“Para ibu daripada pelbagai latar belakang berjaya disatukan. Mereka terdiri daripada suri rumah, ‘speech therapist’, pengusaha taska, doktor dan peniaga online,” kata Pengarah program.

Beliau berkata, ada yang berusia semuda 25 tahun dan ada juga ibu yang sudah ada lima orang cucu yang menyertai program ini.

“Walaupun para ibu datang bersama anak-anak, mereka masih boleh fokus kepada perbincangan dan pengisian program,” ujarnya lagi.

Dalam pada itu, terdapat bebarapa aktiviti untuk anak-anak di Kids Corner dengan kendalian oleh beberapa orang fasilitator.

“Antara yang menarik perhatian para ibu adalah isu berkenaan kemenjadian anak-anak iaitu proses membesarkan anak-anak menjadi ‘lebih manusia’ supaya di akhirnya anak-anak dapat menyumbang semula kepada masyarakat.”

Program diteruskan dengan sesi tazkirah dan ‘parenting talk‘ berkenaan Kemahiran Komunikasi dengan Anak-anak yang disampaikan oleh Jawatankuasa Pembangunan Wanita IKRAM Kubang Kerian dan juga Pengerusi Rangkaian Tadika Naluri Kreatif, Puan Nurul Hanan Arifin.

“Isu berkenaan komunikasi dengan anak-anak juga telah membuka mata para ibu betapa pentingnya komunikasi yang efektif dalam membentuk tingkah laku anak-anak.”

Menurutnya, melalui sesi ini juga, para ibu dapat saling berkongsi masalah, tip dan pengalaman.

Dalam perkembangan berkaitan, sesi taaruf diteruskan lagi ketika menjamu selera sambil membincangkan berkenaan pelan tindakan kebersihan dan keceriaan Kids Corner di masjid tersebut.

“Para ibu yang hadir bersetuju untuk menjadi sebahagian daripada sukarelawan di Kids Corner ini. Insya-Allah, program sebegini akan diadakan lagi dan semoga semua pihak yang terlibat mendapat manfaat daripadanya.”


Pengajian Percuma Pelajar Generasi Pertama Keluarga Miskin

PUTRAJAYA – Kementerian Pendidikan Tinggi (KPT) akan memperkenalkan program penajaan pengajian percuma kepada pelajar generasi pertama keluarga miskin yang berjaya memasuki universiti.

Menteri Pengajian Tinggi, Datuk Seri Mohamed Khaled Nordin berkata, mekanisme dan dasar tersebut akan dibawa kepada Jemaah Menteri untuk disokong dan dijadikan dasar yang berkelangsungan

“Ia sebagai langkah menamatkan kemiskinan melalui ilmu dan kemahiran,” katanya ketika berucap pada Majlis Amanat Tahun Baharu KPT di sini hari ini.

Mohamed Khaled berkata, KPT juga akan memberi nafas dan sentuhan baharu terhadap Perbadanan Tabung Pendidikan Tinggi Nasional (PTPTN) dengan mengkaji kesesuaian untuk menjadikan PTPTN sebagai sebuah tabung amanah nasional.

“Kita mahu mengurangkan beban hutang PTPTN bagi memastikan kelestariannya serta menjadikan ia sebagai institusi pembiayaan pendidikan nasional yang membolehkan semua individu dari dalam dan luar negara untuk menyumbang kepada pendanaan pendidikan tinggi negara,” katanya.

Beliau berkata, KPT juga sedang meneroka ruang pendidikan yang anjal melalui penggabungan elemen bersemuka dan maya sebagai memanfaatkan platform digital serta teknologi kerana pendekatan sedemikian berupaya memberi impak pengurangan kos pengajian yang signifikan.

Mohamed Khaled berkata, pemilihan kepimpinan di institusi pengajian tinggi (IPT) dan agensi di bawah KPT akan melalui proses saringan ketat, teliti serta objektif bagi memastikan jawatan diisi tokoh atau calon paling layak dan berwibawa.

Beliau berkata, saringan ketat itu bakal mencerminkan sikap profesional, adil, objektif dan tidak politikal KPT dalam menterjemah pelbagai dasar dan program nasional.

“Negara ini memerlukan sektor pendidikan tinggi yang berfungsi dengan efisien dan cemerlang. Perkara ini mesti dimulakan dengan kepimpinan berwibawa dan berprestasi,” katanya.

Beliau turut menyeru warga IPT agar mendidik penuntut supaya berada di landasan tepat menepati piawaian akademik dan budaya intelektual.

Katanya, KPT ketika ini tidak lagi tertumpu kepada kemahiran insaniah dan amali semata-mata sebaliknya perlu dilengkapi dengan kepintaran mengurus manusia serta mengurus teknologi.

“Kematangan mengawal emosi, kemahiran pelbagai bahasa, kecekapan berunding, kemampuan memimpin perbincangan dan bekerja secara efektif dalam pasukan. Semuanya adalah smart skills (kemahiran pintar),” katanya.

Bagi memperkasakan sistem dan ekosistem program Pendidikan serta Latihan Teknikal dan Vokasional (TVET), beliau berkata, rombakan besar-besaran akan dilakukan terhadap program berkenaan sebagai satu daripada usaha melahirkan pelajar berkemahiran dan cekap teknologi.

“Negara memerlukan ramai individu yang mempunyai kemahiran dan kecekapan teknologi bersifat ‘kalis masa depan’,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiba masa rakyat ada manifesto sendiri

Apabila sesuatu Pilihan Raya Umum (PRU) menjelang tiba, menjadi kemestian bagi setiap parti politik atau gabungan parti-parti politik yang bertanding untuk membentangkan manifesto masing-masing kepada rakyat.

Manifesto adalah satu bentuk tawaran dan komitmen kepada rakyat sebagai pengundi untuk dilaksanakan oleh sesebuah parti atau gabungan parti politik jika memenangi pilihan raya dan membentuk kerajaan.

Telah terbukti bahawa ada sebahagian manifesto dapat dipenuhi, ada sebahagiannya yang langsung tidak dapat dipenuhi dan hanya tinggal janji kosong apabila pemilik manifesto menjadi kerajaan. Mengapa ini terjadi?

Ini kerana manifesto digubal kebanyakannya oleh ahli-ahli politik dengan tujuan menarik perhatian rakyat agar mengundi mereka tanpa mengambil kira keperluan sebenar rakyat, realiti semasa serta prestasi kewangan kerajaan sebelumnya.

Oleh itu, manifesto yang popular, menarik dan menyenangkan akan mudah diminati oleh rakyat walaupun hakikatnya ia sukar dilaksanakan apabila sesebuah parti atau gabungan parti menjadi kerajaan.

Contohnya, ada parti yang menawarkan skim pembelian kereta dengan pinjaman tanpa faedah yang dibiayai oleh kerajaan. Melihat kepada kemampuan semasa kewangan kerajaan ditambah pula dengan krisis pandemik, walaupun tawaran ini menarik, ia sukar dilaksanakan dan parti itu pun tidak membangkitkannya lagi setelah menjadi kerajaan.

Sewajarnya sesuatu manifesto yang dibentangkan perlulah realistik dan memenuhi aspirasi rakyat. Ia juga sepatutnya digubal bukan sahaja oleh ahli-ahli politik, bahkan seharusnya mengambil kira suara rakyat bawahan. Pendek kata, daripada rakyat untuk rakyat.

Sehubungan itu, projek Manifesto Rakyat oleh Gabungan Bertindak Malaysia (GBM) dan Platform Pertubuhan Masyarakat Madani untuk Perubahan (CSO Platform for Reform) dilihat sebagai satu inisiatif yang amat signifikan bagi menggubal satu manifesto yang realistik dan mengambil kira input dan maklum balas terus daripada rakyat.

Projek Manifesto Rakyat ini bakal menjadi satu anjakan paradigma baharu dan rujukan utama parti-parti politik dalam menggubal manifesto mereka menjelang PRU nanti.

Menurut Pengerusi GBM, Hj Badlishah Sham Baharin, manifesto ini berbeza dengan apa yang dikeluarkan oleh parti politik kerana ia bermula daripada bawah atau rakyat berbanding manifesto parti politik ditulis daripada atas iaitu parti politik.

“Tuntutan (manifesto) ini dapat membimbing pemerintah yang terpilih secara demokratik bagi memenuhi tanggungjawab sosial mereka untuk memelihara semua lapisan masyarakat supaya tidak ada yang ketinggalan,” jelasnya.

Tambah Badlishah, selepas input berkenaan diperoleh, satu ‘townhall’ atau majlis awam akan diadakan bagi membincangkan perkara apa yang penting dan yang perlu dimasukkan dalam manifesto berkenaan.

Kata ahli sains politik, Dr Wong Chin Huat pula, daripada merungut pasal masalah-masalah yang dihadapi, kita boleh menyumbang cadangan penyelesaian yang bernas kepada projek Manifesto Rakyat.

“Dengan ini, manifesto bukan lagi helaian kertas yang penuh dengan janji kosong, tetapi perbincangan bermakna dan jujur antara pengundi dan parti, dengan kesedaran pada semua pihak, kita perlu dan boleh membuat pilihan terbaik antara dasar-dasar, sungguhpun tiada satu yang akan dapat memuaskan semua orang,” jelasnya.

Projek Manifesto Rakyat ini sedang berlangsung selama tiga bulan bermula pada 11 Mei hingga 11 Ogos 2021 agar lebih banyak input rakyat dapat dikumpulkan.

“Kami berharap untuk memberi masa yang mencukupi agar semua rakyat berpeluang menyatakan suara hati mereka,” kata jurucakap projek Manifesto Rakyat, Dr Lim Chee Han.

Menurut beliau, Manifesto Rakyat bertujuan untuk mengumpul dan mewakili kepelbagaian rakyat Malaysia agar suara mereka didengari untuk membina sebuah masyarakat dan negara yang harmoni, saksama dan progresif.

“Projek ini bersifat bottom-up (bawah ke atas), inklusif dan menyeluruh di mana para peserta yang berkongsi aspirasi dan nilai yang sama mempunyai hak ke atas Manifesto Rakyat,” ujarnya.

Sebanyak 27 tema polisi telah dibuka untuk menerima maklum balas dan cadangan daripada orang ramai, yang akan disusun dalam tiga tonggak iaitu:

1. Perpaduan dalam Kepelbagaian / Bangsa Malaysia,

2. Mempromosi, menambahbaik dan mempertahan hak dan kebebasan masyarakat sivil, dan

3. Menuju ke arah masyarakat yang adil, saksama dan demokratik.

Antara polisi-polisinya termasuk Perpaduan Nasional, Kebebasan Bersuara, Keadilan Ekonomi, Pendidikan, Kesihatan dan isu alam sekitar, tidak terkecuali isu Persempadanan Geografi seperti yang dianjurkan oleh mereka dari Malaysia Timur dan Utara Semenanjung Malaysia.

Sebarang maklum balas boleh dihantar ke pautan http://bit.ly/ManifestoRakyat. Untuk maklumat lanjut, orang ramai juga boleh melawat laman Facebook rasmi Manifesto Rakyat di pautan https://fb.com/ManifestoRakyat2021.

Kata Chee Han lagi, sesiapa yang membawa cadangan, jika suara mereka termasuk dalam manifesto, nama pencadang itu akan tersiar atau terpapar dalam Manifesto Rakyat.

Oleh itu, sudah tiba masanya rakyat mempunyai manifesto sendiri. Nah, Manifesto Rakyat inilah peluangnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Alkisah karipap inti ‘oksigen’

Kita kebiasaannya diterpa dengan aroma yang menyelerakan mengasyikkan serta menggoda iman dan anak tekak kita bukan?

Walaupun bazar raya kali ini telah dibuka dengan SOP yang telah diperketatkan serta perlu direkodkan segala pergerakan di aplikasi MySejahtera, para penggemar makanan serta pemburu makanan juadah berbuka sanggup beratur demi memastikan tidak ketinggalan mendapati juadah yang dimahukan.

Dengan pembukaan bazar ini diharapkan orang ramai tidak mengambil kesempatan atas kelonggaran yang telah diberikan oleh kerajaan dengan sentiasa menjaga SOP yang ditetapkan.

Ia berikutan isu kegagalan kebanyakan pengunjung gagal mematuhi SOP yang masih bersesak-sesak, tidak beratur serta tidak mengamalkan jarak yang telah ditetapkan.

Ini termasuk juga para peniaga yang tidak menegaskan keselamatan dan mengamalkan penjarakan ketika berniaga di bazar. Jika berlaku perlanggaran SOP, kompaun RM1,000 akan dikenakan selain permit atau lesen perniagaan boleh dibatalkan.

Namun itu kisah kawalan keselamatan serta SOP dalam bazar.

Yang lebih mendukacitakan, ada segelintir para peniaga langsung tidak mematuhi syariat dan sunnah atau amalan yang telah diturunkan oleh Nabi Muhammad, rasul kesayangan serta junjungan mulia kita ketika berniaga.

Kadang amanah tidak didahului, keuntungan harus digali sementara berpeluang berniaga pada masa-masa lubuk emas pada bulan Ramadan tahun ini.

Aneka makanan dan hidangan serta balang-balang air yang berwarna-warni memikat dan menggoda anak tekak kita, pasti membuatkan para pengunjung tahan dan mampu bersabar beratur bagi mengimbas MySejahtera.

Namun langkah tidak yang seindah, selera mata selalu menipu kita apabila terlalu banyak juadah yang disajikan, hampir kesemua makanan mahu kita beli dan makan, nafsu melawan akal.

Semua nampak sedap dan menyelerakan, namun tidak semua yang kita pilih itu menepati cita rasa, antaranya akibat sikap peniaga. Contohnya, peniaga yang tidak amanah serta tidak mengamalkan etika dan adab sebagai Muslim dalam berniaga.

Berniaga biarlah tepat timbangannya, biarlah ada rasa masakannya, puas inti segalanya, jujur serta amanah. Amat menyedihkan apabila apa yang dihajat tidak kesampaian, indah rupa dari harga.

Pernahkah bayangkan rasa kenikmatan kuih-muih yang menjadi pilihan kita, namun yang dibeli tidak seperti yang diharapkan, kecewa? Ya amat kecewa dan terkilan dengan segelintir sikap para peniaga yang seolah-olah sengaja menipu pelanggan demi mengaut keuntungan.

Karipap inti ‘oksigen’ mungkin janggal oleh pendengaran namun inilah yang menjadi trend pada masa kini, kuih karipap yang tiada inti namun kosong di dalamnya seakan-akan penuh angin yang menggelembung percuma sahaja.

Harga sebiji karipap ini adalah 50 sen sehingga RM1 pun ada, namun apa yang pembeli dapat adalah berintikan ‘oksigen’, intinya amat sedikit.

Bagaimanakah perasaan para peniaga? Adakah puas, gembira mahupun sebuah keuntungan yang sangat besar bila menghidangkan juadah dan hasil sajian makanan yang sedemikian rupa? Berniagalah dengan sifat jujur, ikhlas, barulah hidangan yang dimakan itu menjadi lebih berkat .

Kita berasa agak kesal, tertipu dengan keadaan yang amat menyedihkan ini. Bilalah rasa bertanggungjawab dan amanah itu akan wujud dalam diri para peniaga. Berniagalah dengan amanah kerana amanah itu membawa kepada kekayaan yang sebenar.

Harga dan kualiti yang setimpal akan membuahkan hasil yang lebih baik daripada membuat hidangan  karipap ‘oksigen’ yang pada akhirnya cuma menjadi bualan hangat yang mana mungkin menyebabkan segala amalan kita menjadi sifar.

Mereka berkata: “Kami hanya ingin makan daripada hidangan itu (untuk mengambil berkat), dan supaya tenang tenteram hati kami, dan juga supaya kami ketahui dengan yakin, bahawa sesungguhnya engkau telah berkata benar kepada kami, dan supaya menjadilah kami orang orang yang menyaksikannya sendiri.” (Al-Maaidah: 113)

Berniagalah seperti Rasul kita. Biarlah amanah, jujur dan adil, barulah kenikmatan keuntungan menjadi berkat dalam hidup kita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


KIKL ‘19 berlangsung meriah, capai objektif

Program telah dimulakan dengan bacaan ayat suci al-Quran oleh Ammar Faris dan diteruskan dengan kata aluan Yang Dipertua IKRAM Kuala Lumpur, Hj Zainal Adnan Abdul Halim.

“Karnival yang diadakan ini bukan sekadar tempat untuk keluarga berkumpul, tetapi karnival ini juga menjadi medan memperkenalkan IKRAM kepada masyarakat khususnya di Kuala Lumpur,” ujarnya.

Tambahnya lagi, sebagai sebuah NGO dakwah, tarbiah dan kebajikan, IKRAM telah pun menubuhkan pelbagai agensi dan institusi bagi menyumbang ke arah pembinaan masyarakat madani berlandaskan syariat Islam.

Bengkel melukis, mewarna dan persembahan badut

“Institusi keluarga perlu saling memahami antara ibu bapa dan anak-anak. Selain itu, ahli keluarga perlu menekankan aspek tafahum dan takaful, iaitu saling memahami dan melindungi,” kata Presiden IKRAM, Dr Hj Mohd Parid Sheikh Ahmad dalam ucapan perasmian karnival.

KIKL ‘19 yang menyediakan pelbagai aktiviti, pengisian dan pameran yang menarik dan sesuai untuk seisi keluarga, telah dihadiri kira-kira 1,000 orang pengunjung.

“Saya mengalu-alukan penganjuran karnival sebegini dan program-program seumpama yang memberi manfaat kepada masyarakat secara umum,” kata wakil Ahli Parlimen Sitiawangsa yang juga merupakan Pengerusi MPP Zon Setiawangsa, Puan Haslina Abdul Samad.

Sebagai menghargai sumbangan dan menampilkan tokoh dalam kalangan ahli, acara diteruskan dengan penyampaian Anugerah Tokoh IKRAM Kuala Lumpur.

Anugerah ini telah diberikan kepada Saudara Muhammad Zulhimi Bachok (Tokoh Pemuda), Puan Faridah Maludin (Tokoh Aktivis Masyarakat), Hj Nazeli Jaafar dan Puan Umi Kalthum Hassan (Tokoh Aktivis Dakwah) dan Ustaz Alias Othman (Tokoh Murabbi).

Hj Nazeli, Pn Umi Kalthum dan Ustaz Alias menerima anugerah

Karnival turut diserikan dengan persembahan daripada artis jemputan Saff One, The Prophecies dan Feel One serta tidak ketinggalan persembahan daripada kumpulan nasyid guru Sekolah Rendah Islam Al Amin Wilayah Persekutuan (SRIAAWP), Soutul Muallim dan juga para pelajar sekolah ini, Soutul Aulad.

Seterusnya slot Bicara Wanita Rahmah menampilkan Prof Datuk Dr Harlina Haliza Hj Siraj dengan pengisian ringkas tetapi cukup bermanfaat.

Beliau berkongsi pelbagai panduan kekeluargaan termasuk definisi keluarga, perancangan keluarga dan tip-tip membina keluarga yang bahagia terutamanya dalam mendepani kehidupan yang sibuk dan mencabar di bandar raya Kuala Lumpur.

Karnival diakhiri dengan deklamasi sajak bertajuk ‘Kedamaian’ oleh Saudara Anuar Salleh yang juga merupakan ahli IKRAM Lembah Pantai.

“Karnival yang tamat pada jam 6.00 petang ini dilihat telah berjaya mencapai sasarannya iaitu untuk memperkenalkan IKRAM dan institusinya, dan juga menyediakan pelbagai aktiviti yang mampu menarik pengunjung,” kata Pengarah karnival, Hj Madhadzir Hassan.

Gerai pameran ‘Kenali Ubat Anda’ dan cabutan bertuah

Beliau turut merakamkan penghargaan kepada para pengunjung yang hadir ke KIKL ‘19 dan juga kepada urus setia yang telah bertungkus lumus bagi memastikan kelancaran penganjuran karnival ini.

ADUN Hulu Kelang, YB Hj Saari Sungib, Ketua IKRAM Muda, Saudara Mohd Hafiz Abd Hamid, Yang Dipertua IKRAM Selangor, Hj Norazmi Mat Noh dan sebahagian Yang Dipertua IKRAM kawasan sekitar Kuala Lumpur turut hadir memeriahkan karnival ini.

Karnival IKRAM Kuala Lumpur 2019 (KIKL ‘19) diadakan sempena genapnya 10 tahun penubuhan IKRAM pada tahun ini, yang diluluskan penubuhannya pada 22 Oktober 2009.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Street Raya rai gelandangan ibu kota, ajar baca al-Quran

KUALA LUMPUR – Prihatin dengan nasib gelandangan ibu kota, program Street Raya diadakan bagi memeriksa kesihatan, memberi bantuan makanan, mengajar bacaan al-Quran dan mewarna bersama kanak-kanak pada Khamis 4 Ogos lalu di sekitar Jalan Tuanku Abdul Rahman.

Bertujuan meraikan dan menyantuni golongan ini sempena Aidilfitri, program ini dianjurkan oleh Jawatankuasa Seberang Laut (JKSL) IKRAM dengan kerjasama i-Bantu, Persatuan Kesihatan IKRAM Malaysia (IKRAM Health), GEMA Wilayah Persekutuan (Batu), Rose2Rose (R2R) dan Stand Up Flashmob (SUF).

Antara sukarelawan yang menjayakan program ini melibatkan enam orang doktor IKRAM Health, beberapa orang ahli Farmasi dan 40 orang sukarelawan yang terdiri daripada mahasiswa Malaysia yang sedang bercuti musim panas dari universiti sekitar Eropah dan juga mahasiwa tempatan.

Hasil pemeriksaan kesihatan yang dijalankan, segelintir gelandangan menghidap penyakit kronik di mana majoriti daripada mereka disahkan menghidap penyakit kulit yang kritikal terutamanya kanak-kanak.

Selain itu, golongan gelandangan ini juga diberikan didikan agama seperti membaca al-Quran kaedah Iqra’ oleh sukarelawan. Menariknya, sambutan yang diberikan oleh golongan ini dalam pembelajaran Iqra’ harus dipuji kerana bukan sahaja golongan kanak-kanak yang datang untuk mengaji, tetapi juga golongan dewasa.

Pemeriksaan kesihatan, aktiviti mewarna dan menyantuni gelandangan

Turut diadakan juga aktiviti melukis dan mewarna bagi kanak-kanak dibimbing oleh beberapa sukarelawan yang merupakan mahasiswa jurusan Pendidikan Awal Kanak-kanak di universiti tempatan. Program diakhiri dengan penyerahan pek makanan kepada semua gelandangan yang hadir.

Menurut sumber maklumat yang diterima, kebanyakan golongan gelandangan ini mempunyai rumah sewa yang dihuni oleh empat atau lima keluarga di dalam satu rumah yang sama. Perkara ini berlaku kerana kekangan kos kehidupan yang tinggi di tengah ibu kota di samping kekurangan dana bagi kelangsungan hidup golongan gelandangan.

Bagi mereka, bantuan daripada Badan Bukan Kerajaan (NGO) seperti ini sedikit sebanyak dapat membantu meringankan bebanan hidup mereka di Kuala Lumpur.

Semoga usaha murni ini dapat memberikan sokongan dan harapan kepada golongan gelandangan untuk menghadapi cabaran kehidupan di samping para sukarelawan yang terlibat juga memperoleh pengalaman berkhidmat untuk masyarakat.

Apa yang paling penting, program seumpama ini mampu untuk melahirkan rasa syukur dan cakna dalam hati insan yang prihatin akan saudaranya yang lain, insya-Allah.


IKRAM Menyokong Usaha Pendekatan Pentaksiran Baharu Yang Lebih Holistik

Pertubuhan IKRAM Malaysia (IKRAM) menyokong penuh pelaksanaan Pentaksiran Berasaskan Sekolah (PBS) oleh Kementerian Pendidikan Malaysia (KPM), sebagai satu usaha pembaharuan pendekatan, dalam memperkemas dan meningkatkan kualiti sistem pentaksiran negara.

Bagi pendidikan peringkat menengah, usaha ini telah bermula dengan kohort pelajar Tingkatan Satu 2012, yang mana guru-guru telah melaksanakan pentaksiran secara berterusan dan berakhir dengan PT3 pada tahun ini.

Walaupun keputusan PT3 telah mengundang pelbagai reaksi negatif daripada masyarakat, ibu bapa dan guru, namun usaha ini perlu diteruskan kerana keesahan dan kebolehpercayaannya yang lebih tinggi serta lebih adil bagi pelajar.

Walau bagaimanapun, beberapa aspek pelaksanaannya perlu diberi perhatian.

Pertama, pihak pentadbiran sekolah, guru-guru serta ibu bapa perlu diberi kefahaman dan keyakinan yang lebih tentang falsafah, matlamat dan prosedur dalam pelaksanaan PBS dan PT3. Komitmen daripada pihak sekolah untuk melaksanakannya secara serius adalah amat penting bagi menjamin kejayaannya.

Kedua, para guru juga perlu diberi latihan yang lebih intensif dari sudut pelaksanaan pengajaran yang lebih berorientasikan kemahiran berfikir aras tinggi (KBAT) dan bukan hanya menekankan penyampaian maklumat.

Ketiga, prasarana dan sistem sokongan yang padu perlu disediakan bagi memberi kemudahan kepada guru-guru untuk melaksanakan pentaksiran ini.

Keempat, pentaksiran pelajar juga perlu lebih menyeluruh dengan memasukkan elemen-elemen berkaitan akhlak. Pasaran pekerjaan pada abad ke-21 tidak lagi hanya melihat kepada sijil akademik, tetapi juga mereka yang mempunyai integriti dan berakhlak.

Kelima, kurikulum holistik perlu diperkenalkan bagi membolehkan pentaksiran holistik dapat dilaksanakan dengan berkesan.

Dengan pengalaman yang ada melalui sistem pendidikan IKRAM-MUSLEH yang dilaksanakan dalam rangkaian sekolah-sekolah IKRAM, IKRAM bersedia bekerjasama dengan pihak KPM dalam aspek ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibrah Di Sebalik Kisah Wanita Pelacur

Mengapa ada pelacur yang dimasukkan ke dalam syurga? Bukankah syurga dihuni oleh orang-orang yang taat kepada Allah dan berbuat baik kepada manusia semasa di dunia?

Pandangan sesetengah masyarakat terhadap syurga sememangnya diduduki oleh kebanyakan orang yang berhasil menjalankan tugasnya sebagai hamba yang patuh kepada perintah Tuhan-Nya.

Walau bagaimanapun, syurga juga sebetulnya dihuni oleh mereka yang pernah bergelumang dengan kemungkaran dan kembali bertaubat kepada Allah Taala.

Inilah kisah inspirasi seterusnya yang diceritakan oleh Rasulullah SAW, kisah seorang wanita pelacur yang dimasukkan ke dalam Syurga hanya kerana memberi minum kepada seekor anjing. Namanya tidak disebutkan dalam hadis demi menjaga keaibannya.

Daripada Abu Hurairah RA, Rasulullah ﷺ bersabda, “Pada suatu ketika ada seekor anjing mengelilingi sebuah sumur. Anjing itu hampir mati kehausan. Tiba-tiba dia terlihat oleh seorang wanita pelacur dari bangsa Israel. Maka dia membuka kasut kulitnya. Kemudian dia mencedok air dengan kasutnya, lalu anjing itu diberi minum. Kerana hal itu Allah Subhanahuwataala mengampunkan dosa-dosa wanita itu.” (Sahih Muslim No. 2245)

Anjing merupakan seekor binatang yang cukup dikenali akan kebuasannya dan sering berkeliaran di persekitaran kawasan kediaman. Meskipun ia hanya seekor binatang, Islam justeru memerintahkan agar setiap manusia berbuat kebaikan kepada seluruh makhluk di muka bumi termasuklah binatang dan haiwan.

Imam An-Nawawi rahimahullah menjelaskan makna nengenai hadis tersebut dalam Syarahnya iaitu:

“Dalam hadis tersebut terdapat anjuran untuk berbuat baik kepada makhluk hidup yang dimuliakan iaitu yang tidak diperintahkan untuk dibunuh. Adapun makhluk hidup yang diperintahkan untuk dibunuh, maka harus diterapkan perintah syariat untuk membunuhnya.”

“Makhluk hidup yang diperintahkan untuk dibunuh seperti orang kafir harbi (orang kafir yang memerangi kaum Muslimin), orang murtad, anjing yang suka menggigit dan lima haiwan perosak yang disebutkan dalam hadis serta haiwan yang sejenis dengannya.”

“Adapun makhluk hidup yang dimuliakan, maka berbuat baik kepadanya dengan memberi makan, minum, dan lain sebagainya, baik dia seorang hamba mahupun orang merdeka, baik dia hamba milik sendiri mahupun milik orang lain, maka pelakunya akan mendapat pahala. Wallahu A’lam.”

Jika diperhalusi, hadis ini membuahkan kuntuman kebaikan yang sangat besar dalam kalangan manusia dan juga makhluk yang lain. Binatang yang tidak mencederakan manusia tidak boleh dibunuh malahan membantunya dalam kesusahan membolehkan seseorang diberikan pahala oleh Allah SWT.

Pelacur yang dahulunya ditohmah dan dikeji segala tindakan haramnya akhirnya mendapat pengampunan daripada Rabb hanya disebabkan sikap belas kasihan dan keikhlasannya membantu seekor anjing yang sedang kehausan.

Disebabkan kebaikan yang dia telah lakukan, Allah Taala memberikannya rahmat dan menggerakkan hatinya untuk bertaubat daripada perbuatan dosa dan maksiat.

Bagaimana pula dengan keadaan diri kita yang jauh daripada terjebak dalam lembah perzinaan tapi masih bakhil menghulurkan pertolongan kepada manusia apatah lagi kepada haiwan dan binatang yang lain?

Kebaikan yang dikerjakan oleh seorang wanita Muslimah walau dalam jumlah yang sedikit sekalipun akan tetap dibalas, dikurniakan imbalan dan dinilai pahalanya di sisi Allah SWT.

Sewaktu menjalankan pekerjaan di dunia, kita sebagai hamba yang kerdil jangan sesekali meremehkan kebaikan yang hendak kita langsaikan dengan terlalu lama.

Boleh jadi disebabkan kebaikan tersebut, mendorong seseorang masuk ke dalam pintu syurga-Nya. Sebaliknya, boleh jadi kerana setitis keburukan, penyebab seorang hamba dimasukkan ke dalam api neraka. Janji Allah telah termaktub dalam al-Quran.

“Barang siapa yang mengerjakan kebaikan seberat zarah pun, nescaya dia akan melihat (balasan)nya.” (Surah az-Zalzalah: 7)

Orang yang banyak amal kebajikannya belum tentu dia dapat menjamin dirinya termasuk dalam penghuni-penghuni syurga. Orang yang banyak mengerjakan dosa keburukan mahupun kemaksiatan belum tentu dia dilemparkan ke dalam api neraka.

Secara tuntasnya, kisah ini dihadirkan bagi menyedarkan kepada kita sebagai umat Islam bahawa:

“Sesungguhnya, Allah menyayangi hamba-Nya yang penyayang.” (Sahih al-Bukhari No.7377)

Saban hari kita diperintahkan untuk berusaha mencari dan mengamalkan sekurang-kurangnya satu kebajikan. Pengakhiran hidup kita tiada siapa yang tahu.

Oleh kerana itu, apabila kita mati pergi meninggalkan dunia, biarlah kematian itu dijemput dalam saat kita sedang menunaikan satu kebajikan dan sudah pun menginsafi kesilapan yang lepas.

Amalan yang sedikit sekiranya dikerjakan secara konsisten dan berulang-ulang kali, ia sebenarnya lebih baik jika dibandingkan dengan amalan yang banyak tetapi jarang sekali dilaksanakan pada setiap hari.

Cahaya kebaikan akan senantiasa menghiasi jasad seorang wanita yang tekun mengerjakan kebaikan, lantas mereka akan memperolehi kenikmatan yang luar biasa di syurga kelak berdasarkan firman Allah:

“Bagi orang-orang yang berbuat baik, ada pahala yang terbaik (syurga) dan tambahannya. Dan muka mereka tidak ditutupi debu hitam dan tidak (pula) kehinaan. Mereka itulah penghuni syurga, mereka kekal di dalamnya.” (Surah Yunus: 26)

Ayuh Muslimah, gagahkan dirimu melaksanakan kebaikan kendatipun ia tidak sehebat kebajikan yang diamalkan oleh ahli ibadah.

Bersedekahlah meski nilainya hanyalah sedikit dan kecil kerana sedekah mampu menjauhkan para wanita daripada dimasukkan ke dalam api neraka yang menyala-nyala.

Contohilah kebaikan wanita pelacur itu tadi yang telah dikurniakan rahmat Allah yang maha luas kerana pertolongan yang dia curahkan kepada seekor anjing.

Ia kisah penuh teladan dan sebaik-baik pedoman yang pernah tercatat sepanjang dalam lipatan sejarah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Filem pendek: Tawaran hadiah hingga RM7,000

Hadiah berupa wang tunai hingga RM7,000 ditawarkan kepada sembilan pemenang. Pertandingan ini terbuka untuk semua dengan pemenang pertama akan meraih RM3,000, pemenang kedua RM2,000 dan pemenang ketiga RM1,000.

Selain itu, pertandingan ini turut menawarkan hadiah saguhati RM100 kepada lima pemenang dan hadiah khas bagi filem pendek paling banyak ‘like’ di Facebook TV.IKRAM berjumlah RM500.

“Antara langkah penyertaan pertandingan ialah mereka perlu ‘like’ Facebook TV.IKRAM, hasilkan filem pendek dan muat naik filem tersebut di saluran YouTube masing-masing.” kata pengarah pertandingan, Mohamad Hanif Fadzil.

Filem pendek tersebut mestilah berdurasi tiga hingga lima minit bertemakan salah satu daripada 12 ciri Negara Rahmah. Ciri-ciri Negara Rahmah boleh didapati di pautan https://ikram.org.my/berita-2/pengenalan.html

“Daripada pautan YouTube yang diberi, penganjur akan memuat turun video tersebut dan memuat naik semula di Facebook TV.IKRAM untuk dipaparkan pada 18 Ogos hingga 27 Ogos bagi penilaian penonton (hadiah khas) dan juri,” ujar Hanif.

Berkenaan juri, jelasnya, penganjur sudah memilih tiga orang juri profesional untuk menilai semua filem pendek yang dihantar.

“Antara yang dinilai juri adalah berdasarkan persembahan, teknik penggambaran, mesej yang hendak disampaikan dan kreativiti peserta.”

Katanya lagi, jika filem itu sudah dimuat naik di YouTube, peserta boleh terus mendaftar di pautan http://bit.ly/shortfilmrahmah dan mengisi info berkaitan dan pautan YouTube dalam borang tersebut.

Untuk maklumat, sila layari Facebook TV.IKRAM di pautan berikut: https://www.facebook.com/tvikram.my/


Hak pendidikan hilang ketika Covid-19?

Hari yang dijadikan hari khusus dengan tema pendidikan ini bermula pada tahun 2015 apabila Pertubuhan Bangsa-Bangsa Bersatu (PBB) melancarkan Agenda Pembangunan Lestari 2030 atau 2030 Agenda for Sustainable Development yang merangkumi 17 sasaran. Menurut PBB, masyarakat dunia hanya akan mencapai kesemua 17 sasaran dengan pendidikan.

Berdasarkan data semasa daripada UNESCO, terdapat 258 juta anak-anak yang tidak mempunyai akses pendidikan dan hampir 617 juta anak-anak yang tidak dapat membaca dan mengira. Pandemik COVID-19 menjadikan data itu kelihatan agak lapuk dengan kemungkinan lebih ramai anak-anak kita akan tergolongan dalam salah satu atau kedua-dua golongan tadi.

Disebabkan itu, tema Hari Pendidikan Sedunia tahun ini adalah ‘Pulih dan Hidupkan Semula Pendidikan untuk Generasi COVID-19’ (Recover and Revitalize Education for the COVID-19 Generation). Tiga segmen khusus akan difokuskan iaitu guru dan anak-anak sebagai hero pendidikan, inovasi dan pembiayaan.

Di Malaysia, realiti pendidikan kita tidak seindah yang disangka. Walaupun kadar kemasukan ke sekolah rendah telah mencapai 99 peratus pada tahun 1980-an dan 85 peratus bagi sekolah menengah seawal tahun 2000, data-data terkini perihal sektor Pendidikan kita pra-COVID-19 agak membimbangkan.

Khazanah Research Institute (KRI) melalui laporan ‘The State of Households’ pada tahun 2018 mendedahkan bahawa purata pelajar hanya mendapat pendidikan yang bermanfaat untuk tempoh sembilan tahun berbanding 12 tahun tempoh persekolahan mereka.

Maknanya, satu perempat waktu yang diluangkan di sekolah seolah-olah tersisa berbanding Singapura yang mencapai kadar 100 peratus waktu di sekolah adalah bermanfaat untuk pelajar. Bayangkan waktu yang betul-betul bermanfaat bagi anak-anak kita apabila pembelajaran berlaku dalam talian.

Awal minggu lepas, anak-anak kita telah memulakan sesi pembelajaran mereka. Majoritinya masih di rumah melalui pelaksanaan Pengajaran dan Pembelajaran di Rumah (PdPR). Saya sebagai seorang ayah juga tidak terkecuali merasai pengalaman sistem PdPR ini.

Saya membaca Laporan KRI 2020 bertajuk ‘Covid-19 and Unequal Learning’ dengan rasa sayu. Statistik-statistik laporan itu agak menakutkan, yang mana 37 peratus anak-anak kita tidak mempunyai laptop atau tablet yang sesuai bagi pembelajaran dalam talian berbanding hanya 6-9 peratus yang mempunyai laptop sendiri. Pemilikan telefon pintar pula adalah di tahap 46 peratus dalam kalangan pelajar.

Soal gajet adalah perkara pertama, kedua adalah isu akses Internet dan pembelian data. Kita semua tentu ingat kisah Veveonah yang mendapat liputan media. Saya percaya ada ribuan atau puluhan ribu lagi anak-anak seperti Veveonah di luar sana.

Pembelian data juga merupakan satu isu yang mana secara ekonominya ramai dalam keadaan tertekan dan data hanyalah percuma bagi 1GB yang tentunya tidak dapat bertahan sepanjang sesi persekolahan biasa.

Realiti ini dibangkitkan oleh KRI bagi mereka yang mempunyai gajet, ini belum dikira mereka yang terpaksa meminjam gajet antara adik-beradik, mereka yang tidak mempunyai gajet lebihan langsung dan mereka yang berada dalam pendidikan khas bagi anak-anak kita yang mempunyai kesukaran belajar dan sebagainya.

Realiti ini sangat membimbangkan. Tanpa gajet, kemudahan seperti akses Internet dan data, anak-anak kita berada dalam risiko tercicir daripada arus pendidikan dan seterusnya melebarkan jurang pendidikan antara pelbagai segmen masyarakat.

Mobiliti sosial merujuk kepada satu proses perubahan atau pergerakan seseorang atau sesuatu kelompok daripada satu kedudukan kepada kedudukan yang lain. Faktor pendidikan kepada mobiliti sosial bukanlah sesuatu yang asing. Dalam sejarah Malaysia, ribuan malah ratusan ribu keluarga miskin berjaya keluar daripada kepompong kemiskinan dengan pendidikan anak-anak mereka.

Saya berpandangan, apa yang menimpa kita hari ini akan menjejaskan ramai bukan untuk tempoh jangka pendek tetapi jangka masa panjang seandainya isu pendidikan di kala Covid-19 ini tidak diselesaikan segera.

Saya juga mengikuti rapat #SuaraPelajar di Twitter yang penuh dengan luahan pelajar-pelajar khususnya anak-anak yang sedang menduduki peperiksaan SPM. Kebimbangan saya pada nasib mereka selepas SPM, peluang mereka ke institusi pengajian tinggi dan minat mereka untuk menyambung pengajian di sana. Rata-rata mereka bimbang dengan keputusan SPM yang bakal mereka perolehi.

Berdasarkan pemerhatian dan pembacaan saya, terdapat beberapa saranan yang ingin saya utarakan. Pertama, saranan supaya kerajaan khususnya Kementerian Pendidikan dan Kementerian Pengajian Tinggi untuk proaktif mendapatkan solusi yang menjadi kebimbangan hampir separuh rakyat Malaysia baik anak-anak pelajar, calon SPM, bakal graduan, guru dan ibu bapa.

Panggil kesemua pemegang taruh ke meja perbincangan supaya polisi yang dikeluarkan tidak separuh masak, ditarik balik dan diubah.

Cadangan oleh awam seperti yang diutarakan oleh Profesor Jomo KS perihal penggunaan televisyen dan radio perlu diberi pertimbangan sewajarnya. Selain itu, pembiayaan dan bantuan khusus kepada para guru dan pelajar bagi melengkapkan diri mereka untuk melalui PdPR ini perlu difikirkan segera.

Kedua, strategi baru bagi pusat pengajian tinggi dan penggunaan sekolah kurang murid. Kerajaan boleh mengambil contoh usaha yang dilakukan oleh National University of Singapore (NUS) dalam memulakan sesi pengajian mereka.

Pelajar dan pensyarah mula kembali ke kampus dengan SOP dan langkah pencegahan yang ketat. Mereka menggabungkan pembelajaran secara hibrid iaitu secara fizikal di kampus dan dalam talian.

Selain itu, kerajaan juga perlu memanfaatkan sekolah kurang murid yang dianggarkan merangkumi 30 peratus daripada 10,000 sekolah di seluruh negara. Tidakkah boleh dimanfaatkan kemudahan ini yang mana penjarakan fizikal mudah dibuat?

Akhir sekali yang ketiga adalah pemerkasaan peranan ibu bapa. Di sini semua pihak kerajaan, majikan, pendidik, NGO dan ibu bapa perlu bersama memainkan peranan supaya peranan ibu bapa dalam menjadi ‘guru utama’ pelajar dapat dimainkan.

Ibu bapa perlu diperkasakan dari segi kewangan, waktu bekerja yang fleksibel dan pengetahuan asas dalam menjadi guru kepada anak-anak mereka.

Di pihak IKRAM Muda Malaysia, kami telah melaksanakan program ‘Ibu Bapa Memastikan Peningkatan Akademik Anak’ atau IMPAK yang memfokuskan kepada ibu bapa di kawasan-kawasan perumahan kos rendah.

Program yang telah berlangsung hampir lima tahun ini merupakan program anjuran Gabungan Bertindak Malaysia (GBM) dengan kerjasama IKRAM, Tamil Foundation Malaysia dan Community Transformation Initiative (CTI).

Ia bertujuan membantu ibu bapa menguasai cara dan teknik yang sesuai untuk membantu anak-anak dari segi pembelajaran di rumah, menyelesaikan masalah pembelajaran anak-anak dan meningkatkan sahsiah anak-anak.

Pada waktu kritikal seperti ini, kami bersedia berkongsi pengalaman dan cubaan kami dalam usaha menyelamatkan generasi Covid-19 daripada ketidakseimbangan peluang pendidikan yang bakal wujud.

Semoga usaha kita semua dapat membantu menjamin masa depan anak-anak kita dan seterusnya menjamin kemakmuran masyarakat dan negara.

Mohd Hafiz Abd HamidKetua IKRAM MudaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Video elak kanak-kanak jadi mangsa gangguan seks dilancarkan

Video berbentuk iklan dengan tempoh kurang satu minit setiap siri itu boleh ditonton melalui saluran YouTube seperti video lagu kanak-kanak, siri kartun dan sebagainya.

Wan Azizah yang juga Menteri Pembangunan Wanita, Keluarga dan Masyarakat berkata, YouTube pada masa ini menjadi medium pendidikan interaktif yang dilayari ribuan kanak-kanak setiap hari.

“Kebanyakan ibu bapa membenarkan anak-anak mereka melayari YouTube bukan tujuan hiburan semata-mata, malah ia turut menjadi sumber pendidikan interaktif bagi anak-anak mereka,” katanya kepada pemberita semalam.

Justeru katanya melalui medium berkenaan, kanak-kanak boleh diajar berkaitan sentuhan selamat (safe touch) dan sentuhan tidak baik (bad touch) bagi mengelakkan mereka menjadi mangsa jenayah seksual.

“Kanak-kanak perlu mengetahui dan perlu diajar apa itu ‘safe touch’ dan ‘bad touch’ seawal mungkin.

“Dengan pelancaran video ini, kita amat berharap kanak-kanak akan dapat mengenal pasti sebarang petanda atau tingkah laku yang mencurigakan seawal mungkin daripada pelaku kesalahan seksual di kalangan ahli keluarga atau kenalan yang dikenali rapat,” jelasnya.

Wan Azizah berkata, kementeriannya menyasarkan siri video berkenaan akan ditonton oleh 150,000 kanak-kanak sebelum akhir tahun ini.

Sementara itu Timbalan Menteri, Hannah Yeoh yang turut hadir dalam majlis pelancaran video berkenaan berkata, program intervensi itu akan memfokus kumpulan sasar iaitu kanak-kanak prasekolah.

“Ini adalah satu usaha bersama Kementerian Pembangunan Wanita, Keluarga dan Masyarakat (KPWKM), pertubuhan bukan kerajaan (NGO) seperti Malaysians Against Pornography dan Google.

“Google akan memantau program ini dengan mempromosi dan sebagainya,” kata Hannah.

Dalam pada itu, keluarga kanak-kanak yang menjadi mangsa seksual disaran membuat laporan dengan menghubungi Talian Kasih 15999 dan Talian Kecemasan 999.

Video-video tersebut boleh dilayari melalui saluran YouTube KPWKMTV dengan pautan berikut:

Sumber: Malaysiakini
Foto: Facebook Kementerian Pembangunan Wanita, Keluarga dan Masyarakat – Laman Rasmi


Calon PRU15: Pilih Wakil Rakyat Yang Jujur

Pernahkan anda mendengar orang mengatakan, “Dengar boleh, percaya jangan” dalam kenyataan ahli-ahli politik? Benarkah ahli politik dan penipuan tidak dapat dipisahkan?

Ada satu pertandingan yang dianjurkan secara tahunan iaitu Pertandingan Berbohong Sedunia di Cumbria, England untuk mencari pemenang yang paling handal berbohong sehingga sukar dipersoalkan keyakinannya.

Tahukah anda, ahli politik dan peguam dilarang menyertainya kerana mereka dikatakan pandai dan telalu mahir berbohong.

Persoalannya, sekiranya ahli politik menipu, masihkah ada sesiapa yang peduli? Atau, adakah masyarakat sudah hilang rasa jijik pada pemimpin yang menipu kerana sudah dinomarlisasikan? Tidak menghairankan bagi seorang pemimpin bermuslihat dalam pertuturannya.

Menurut kajian kepercayaan dan kredibiliti Barometer Kepercayaan Edelman 2022 yang dibuat secara tahunan, rakyat Malaysia telah mengatakan bahawa keyakinan mereka terhadap kerajaan merosot dan semakin terhakis.

Walaupun Malaysia berada di kedudukan keenam daripada 28 negara dalam Indeks Kepercayaan Global, masyarakat menzahirkan kebimbangan yang mendalam bahawa berita dan maklumat palsu sering digunakan sebagai senjata terhadap mereka oleh pemimpin dan media.

Apabila dikurniakan kuasa dan pangkat, kejujuran akan seringkali diuji. Bukan mudah untuk mengekalkan kejujuran terutamanya apabila sentiasa berada dalam kedudukan yang sentiasa diberi perhatian dan terbuka pada kritikan serta ancaman melibatkan kepentingan dan kerahsiaan tertentu.

Namun, jujur ini adalah sifat teras yang mesti ada pada seorang pemimpin yang telah diberikan amanah dan tanggungjawab padanya untuk mengurus rakyat dan mentadbir negara. Ketiadaaan teras ini mengundang anasir buruk dalam pentadbiran seorang pemimpin pembohong yang akhirnya sukar dipulihkan.

Pembohongan adalah pangkal keburukan. Rasulullah SAW menganjurkan agar umatnya bersikap jujur dan melarang umatnya daripada berbohong sepertimana yang diungkapkan dalam hadis riwayat Abdullah bin Mas’ud r.a., sabda Rasulullah SAW yang bermaksud:

“Jauhilah kamu daripada sikap suka berbohong kerana berbohong akan membawa kepada perbuatan kejahatan, dan perbuatan kejahatan akan membawa ke neraka. Jika sekiranya seseorang itu sentiasa berdusta, maka kelak dia akan dicatat di sisi Allah SWT sebagai pendusta.” (HR Muslim, No. 2607)

Pada sifat jujur ini akan terbina kepercayaan dan memberikan rasa selamat apabila wujudnya sekuriti dalam suatu pemerintahan yang melibatkan tadbir urus yang memegang tampuk kuasa dan pengaruh terpenting.

Tanpa kepercayaan, persefahaman dan penyatuan sukar dibentuk akibat rasa curiga dan persengketaan yang mudah timbul, bahkan musuh pun hanya percaya pada orang yang ada kejujuran.

Ketika China mengumumkan akan menggantung dialog dengan Amerika Syarikat (AS) di beberapa kawasan berikutan lawatan Speaker Dewan Perwakilan AS, Nancy Pelosi ke Taiwan pada bulan Ogos lalu, Menteri Luar China Wang Yi berkata kepada media, “Saya mendengar Setiausaha AS, Antony Blinken mengadakan sidang akhbar dan menyebarkan beberapa maklumat salah dan tidak jujur.”

“Kami mahu mengeluarkan amaran kepada Amerika Syarikat iaitu jangan bertindak terburu-buru dan jangan wujudkan krisis yang lebih besar.”

Kejujuran mencipta ketelusan, memupuk akauntabiliti, menonjolkan integriti, mengangkat kehormatan, terbina kepercayaan dan membina kredibiliti. Sifat ini sangat penting bagi seorang pemimpin dalam membuat keputusan yang teguh, mengekalkan kuasa, melakukan kerjasama dan menarik kesetiaan.

Ternyata ia adalah asas kepimpinan yang baik dan diperlukan. Di samping  itu, ia turut mempamerkan sifat kepimpinan yang ada  kerendahan hati serta keyakinan diri dan memperlihatkan pemikiran yang jelas.

Masyarakat harus menuntut kepimpinan yang mengangkat nilai kejujuran. Pakar psikologi, Dr Jim Taylor mendapati kecenderungan untuk pemimpin berbohong adalah kerana masyarakat tidak suka mendengar realiti yang menyakitkan dan mewujudkan ketidakselesaan.

Menurutnya lagi, penipuan boleh menyebabkan apa yang tiada menjadi ada dan apa yang tiada menjadi ada sehingga boleh menjadi suatu yang diimani sebagai benar apabila diulangi banyak kali. Persepsi palsu boleh tercipta! Kepalsuan ini bertukar menjadi merbahaya ketika ia merebak dalam masyarakat!

Oleh itu, tidak menghairankan apabila ada calon PRU15 ahli politik yang percaya bahawa berbohong adalah tindakan terbaik untuk mendapat pengikut dan undian.

Maka, berhati-hatilah ketika memilih pemimpin. Pastikan kita memilih calon yang jujur! Jujur itu berani.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Calon PRU15: 3 Ciri Pemimpin Yang Harus Ada – Presiden IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lahirkan penggerak media sebar mesej rahmah

Menurut Pengarah kursus, Rofazlin Jusoh, kursus ini bertujuan memberi pendedahan kepada guru penyelaras media berkaitan bagaimana melahirkan penggerak media yang berusaha menyebarkan prinsip rahmah melalui pendekatan Rahmatan Lil Alamin.

“Selain perancangan dan pengurusan kelab, kursus ini juga bertujuan memberi pendedahan kepada semua penyelaras berkaitan asas kewartawanan,” jelasnya.

Tambahnya, peserta turut didedahkan tentang penyediaan bahan berita yang berkualiti dan menepati kriteria bidang dan kepentingan menjaga kredibiliti dan prinsip kewartawanan.

Salah seorang peserta, Nurain Md Nor dari Sekolah Menengah Al-Hidayah Ipoh berkata, program sebegini sangat baik dalam aspek pengurusan hal ehwal media sekolah dan perlu diteruskan pada masa yang akan datang.

“Dalam era laporan dan berita terbuka, dan mudah terdedah kepada info-info palsu dan tidak tepat, hari ini kami didedahkan berkaitan etika asas kewartawanan dan bagaimana melaporkan sesuatu berita.

“Melaporkan berita yang tepat dan sahih ini sangat penting dan selari dengan tuntutan syariat agar kita berlaku jujur dan benar dalam membawa sesuatu berita,” ujarnya.

Kursus sehari ini dimulakan dengan slot ‘Asas Kewartawanan’ yang disampaikan oleh mantan wartawan akhbar Utusan Malaysia, Siti Ainiza Kamsari yang berkongsi kaedah asas dalam menulis berita merangkumi protokol, kaedah dan perkara yang perlu dielakkan dalam menulis sesuatu berita.

Ia turut diisi sesi perbincangan melibatkan semua peserta berkaitan perancangan kelab sepanjang tahun 2020. Kesemua hasil perbincangan dibentangkan dan diperhalusi pada akhir kursus.

Kursus Pengurusan Media yang melibatkan 41 orang Guru Penyelaras Kelab Media dari sekolah rangkaian IKRAM MUSLEH seluruh negara ini dianjurkan oleh Unit Kokurikulum IKRAM MUSLEH & KRS MUSLEH.


PM, Delegasi Selamat Tiba di Tanah Air

SEPANG – Perdana Menteri, Dato’ Seri Anwar Ibrahim bersama delegasinya tiba di tanah air hari ini selepas mengadakan lawatan sehari ke Turkiye bagi menzahirkan komitmen Malaysia membantu rakyat Turkiye yang terkesan dengan malapetaka gempa bumi.

Pesawat khas yang membawa Anwar serta delegasi mendarat di Kompleks Bunga Raya, Lapangan Terbang Antarabangsa Kuala Lumpur (KLIA), di sini pada kira-kira jam 9 pagi hari ini.

Terdahulu, ketibaan Anwar bersama Menteri Luar Datuk Seri Zambry Abdul Kadir dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali disambut Duta Besar Turkiye ke Malaysia, Emir Salim Yuksel.

Dalam lawatan itu, Anwar telah bertemu Presiden Turkiye, Recep Tayyip Erdogan di Ankara bagi menyampaikan ucapan takziah daripada rakyat Malaysia dan memaklumkan berkenaan bentuk bantuan yang telah diusahakan pihak kerajaan Malaysia.

Perdana Menteri turut menyantuni pasukan mencari dan menyelamat (SAR) Malaysia yang bertugas membantu mangsa gempa bumi di Nurdagi, Turkiye dan melahirkan rasa bangga atas kecekapan dan tahap profesionalisme pasukan itu.

Pasukan SAR negara terdiri daripada anggota Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, Angkatan Pertahanan Awam Malaysia dan Kor Kesihatan Angkatan Tentera Malaysia.

Beliau turut memberitahu di Parlimen hari ini, sehingga kini, Malaysia telah berjaya mengumpul dana bantuan bencana di Turkiye dan Syria sebanyak RM50 juta.

Sebelumnya, Anwar telah menunjukkan komitmen dan solidariti kepada rakyat negara itu dengan menghantar dua pasukan SMART termasuk dua anjing pengesan (K9) serta membina Hospital Medan Malaysia Tahap Tiga yang dikendalikan Angkatan Tentera Malaysia.

Pada 6 Februari lepas, gempa bumi berukuran 7.8 pada skala Richter telah melanda kawasan selatan Turkiye serta utara Syria, dan setakat 13 Februari, dilaporkan bilangan kematian mencecah 31,644 orang, dengan 106,428 lagi cedera, manakala di Syria pula, 5,329 orang maut dan 14,500 orang cedera.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Usul 20 dalam psikologi Islamik-saintifik

Usul (jamak kepada asal) adalah perkataan bahasa Arab bermaksud prinsip-prinsip atau asas-asas.

Dua puluh prinsip yang dibentangkan di bawah adalah panduan asas kepada pengkaji psikologi, pensyarah psikologi, pengamal psikologi, graduan psikologi, pelajar psikologi atau orang awam yang ingin berbicara tentang psikologi dari perspektif psikologi Islamik-saintifik.

Psikologi Islamik-saintifik ialah ilmu psikologi yang harmoni antara wahyu dan akal, antara syariatullah dan sunnatullah, atau antara ayat maqru’ah (petanda kebesaran Allah dalam al-Quran) dan ayat manzurah (petanda kebesaran Allah dalam diri manusia dan alam).

Tulisan ini adalah inspirasi daripada tulisan Imam Hasan al-Banna (pengarang idea Usul 20) dari segi struktur ayat dan lenggok bahasa.

USUL 1:

Psikologi Islamik-saintifik adalah psikologi yang menyentuh seluruh segi kehidupan. Ia adalah psikologi biologi dan psikologi kognitif, psikologi personaliti dan psikologi abnormal, psikologi perkembangan dan psikologi sosial, psikologi jantina dan psikologi budaya, psikologi klinikal dan psikologi kaunseling, psikologi ekonomi dan psikologi pengguna, psikologi organisasi dan psikologi pendidikan, psikologi jenayah dan psikologi undang-undang, psikologi kesihatan dan psikologi sukan, psikologi muzik dan psikologi media, psikologi politik dan psikologi ketenteraan, psikologi kejuruteraan dan psikologi persekitaran, psikologi keluarga dan psikologi komuniti, psikologi positif dan psikologi agama, sebagaimana ia turut menyentuh psikologi akidah, psikologi syariah dan psikologi tasawuf.

USUL 2:

Al-Quran al-Karim dan Sunnah al-Rasul adalah sumber rujukan setiap ahli psikologi Islamik-saintifik untuk memahami jiwa manusia dan manifestasinya dalam bentuk tingkah laku, pemikiran dan emosi berdasarkan kaedah-kaedah ilmiah dalam Ulum Quran dan Ulum Hadith.

Fakta-fakta ilmiah dan data-data di dalam makmal dan data-data di lapangan juga adalah sumber rujukan setiap ahli psikologi Islamik-saintifik untuk memahami jiwa manusia dan manifestasinya dalam bentuk tingkah laku, pemikiran dan emosi berdasarkan kaedah-kaedah empirikal dalam metodologi kuantitatif dan kualitatif.

USUL 3:

Iman yang tulus, ibadah yang benar dan mujahadah adalah asas yang penting bagi ahli psikologi Islamik-saintifik. Sedangkan ilham, kasyaf, ilmu laduni dan mimpi bukanlah bahagian daripada sumber untuk menginterpretasi psikologi manusia (tapi sekadar fenomena psikologi yang turut menjadi objek kajian psikologi Islamik-saintifik).

Begitu juga intuisi, testimoni, efek plasebo, efek eksperimenter, bias eksperimenter, bias peserta kajian, bias peserta program dan seumpamanya bukanlah bukti Islamik-saintifik untuk menyokong teori/idea mengenai psikologi manusia.

USUL 4:

Jampi, mantera, tangkal, tukang tilik, bomoh, dakwaan mengetahui perkara ghaib, dan sebagainya harus ditolak dalam psikologi Islamik-saintifik. Tapi zikir dan doa yang ma’thur adalah sebahagian daripada intervensi psikologi Islamik-saintifik.

Falsafah, idea dan amalan pseudopsikologi yang tidak berasaskan bukti saintifik dan banyak dipengaruhi oleh gerakan ‘New Age’ harus ditolak dalam psikologi Islamik-saintifik. Tapi pendekatan psikologi positif dan psikologi spiritualiti adalah sebahagian daripada intervensi psikologi Islamik-saintifik.

USUL 5:

Pendapat pakar psikologi dalam bidang-bidang yang spesifik yang telah menganalisis dan menilai kajian-kajian empirikal terdahulu yang tiada ahli psikologi yang lebih pakar daripadanya tapi masih lagi bersifat teori, maka dianggap ia mempunyai kesahihan/validiti, boleh diamalkan selagi tidak bertentangan dengan kaedah-kaedah umum Islam dan kaedah-kaedah metodologi saintifik.

Validitinya mungkin berubah mengikut masa, tempat dan keadaan. Secara prinsipnya, psikologi asas/teras harus digunakan untuk mengoptimumkan peranan sebagai abid manakala psikologi gunaan/aplikasi harus digunakan untuk mengoptimumkan peranan sebagai khalifah.

USUL 6:

Setiap orang boleh diambil atau ditolak teori-teori psikologinya atau kata-kata motivasinya kecuali Rasulullah SAW yang maksum. Setiap yang datang daripada golongan salaf al-salih dan ahli-ahli psikologi Muslim kontemporari tentang psikologi manusia yang sesuai dengan al-Quran dan al-Sunnah, boleh diterima.

Jika tidak, al-Quran, al-Sunnah, fakta saintifik dan teori yang sah lebih utama untuk diikuti. Namun kita tidak boleh mencaci secara peribadi golongan salaf al-salih dan juga ahli-ahli psikologi Muslim kontemporari.

USUL 7:

Setiap pelajar dan ahli psikologi Islamik-saintifik yang belum mencapai kemampuan untuk menganalisis, mengevaluasi dan mensintesis teori-teori dan intervensi-intervensi psikologi Islamik-saintifik berdasarkan data-data empirikal, bolehlah mengikut pendapat/teori mana-mana pakar psikologi Islamik-saintifik.

Walau bagaimanapun, alangkah baiknya jika ia berusaha semampu mungkin untuk merujuk kepada artikel meta-analisis, artikel ulasan ilmiah, ataupun buku akademik yang bersifat khusus, dan artikel-artikel kajian empirikal.

Hendaklah ia berusaha menyempurnakan kekurangannya dalam metodologi Islam dan metodologi saintifik di peringkat pascasiswazah sehingga ia mencapai peringkat kepakaran khusus dalam bidang psikologi Islamik-saintifik.

USUL 8:

Khilaf dalam masalah psikologi yang interpretatif hendaklah tidak menjadi sebab pecah-belah, permusuhan dan kebencian dalam usaha memartabatkan psikologi Islamik-saintifik. Setiap pakar mempunyai fakta, bukti dan justifikasinya yang tersendiri.

Tapi tiada larangan untuk kita membuat kajian selanjutnya tentang isu psikologi yang menjadi khilaf itu dalam naungan profesional, saintifik dan Islamik dalam usaha mendekati kebenaran. Semua itu dibuat tanpa melahirkan sikap ego dan taasub.

USUL 9:

Mempromosi idea-idea psikologi yang tidak melahirkan implikasi terhadap pembinaan teori dan pembinaan intervensi yang Islamik-saintifik adalah idea yang terlarang.

Misalnya mempromosi falsafah-falsafah kajian psikologi sekular Barat, contohnya positivisme dan konstruksionisme sosial, idea-idea psikologi pop dan pseudopsikologi, atau memaksa menerima satu perspektif psikologi Barat seperti perspektif-perspektif psikodinamika, behaviourisme, humanisme, kognitif, biologi dan lain-lain, sebagai yang paling baik dan paling benar.

USUL 10:

Memperakui kewujudan roh dalam kejadian insan adalah salah satu perkara akidah dalam Islam. Sedangkan ayat-ayat dan hadis-hadis sahih tentang tabiat ruh, akal, nafsu dan hati telah melahirkan pelbagai interpretasi dalam kalangan ulama.

Masing-masing golongan salaf al-salih mempunyai sokongan dalil dan teori yang tersendiri tapi pengetahuan sepenuhnya tentang tabiat roh diserahkan kepada Allah SWT.

Walau bagaimanapun, fokus ulama salaf al-salih dan ahli psikologi Islamik-saintifik kontemporari ialah terus-menerus melahirkan pelbagai teori dan intervensi Islamik-saintifik tentang tingkah laku, fikiran dan emosi manusia berdasarkan kesedaran tentang kewujudan roh dalam diri manusia.

USUL 11:

Semua amalan pseudopsikologi yang dilakukan atas nama psikologi atau psikologi Islam tapi tanpa sokongan dalil dan kajian saintifik, walaupun popular dalam kalangan orang ramai yang dipengaruhi kecenderungan (bias) dan ralat (error), sama ada dengan menambah atau mengurangkan teori spesifik yang telah kukuh dalam psikologi Islamik-saintifik, maka semua itu adalah termasuk dalam perkara-perkara mitos psikologi (dan ada yg juga bersifat khurafat agama) yang perlu dicegah dan diperbetulkan.

USUL 12:

Perspektif Islam yg bersifat umum yang dilakukan dengan menambah terhadap, atau mengurangkan daripada, atau beriltizam bersama teori-teori psikologi saintifik tertentu yang bersifat umum adalah termasuk dalam perkara-perkara yang diperdebatkan secara ilmiah dalam psikologi Islamik-saintifik. Setiap pengkaji mempunyai teorinya sendiri dan tidak mengapa mencari hakikat berdasarkan dalil dan kajian saintifik.

USUL 13:

Merujuk kepada kepada mereka yang benar-benar pakar dalam bidang psikologi saintifik lebih-lebih lagi psikologi Islamik-saintifik adalah sebahagian daripada usaha memahami dan mendekati kebenaran tentang psikologi manusia.

Nama pakar-pakar psikologi ini biasanya disebut dalam jurnal-jurnal akademik/ilmiah, bukannya di dalam buku-buku popular atau kursus-kursus bersifat komersil. Teori dan interpretasi pakar-pakar ini boleh dipercayai berdasarkan dalil dan kajian saintifik.

USUL 14:

Menghadiri kursus jangka pendek untuk belajar mengenai psikologi adalah salah satu cara yang digalakkan untuk pembelajaran/pembangunan profesional berterusan.

Tapi kandungannya mestilah berasaskan dalil-dalil yang sahih dan kajian-kajian saintifik yang sahih juga, dan diajar oleh mereka yang pakar dan terlatih secara akademik dan dikawal dengan etika profesionalisme.

Tetapi taasub dengan penceramah-penceramah tertentu, modul-modul tertentu, ujian-ujian personaliti tertentu terutamanya apabila ia melibatkan psikologi pop dan pseudopsikologi, maka ia adalah perbuatan yang boleh membawa kepada budaya kultus dan merencatkan pemikiran ilmiah serta menghalang daripada pencapaian keefektifan psikologi sebenar atau kemudaratan di peringkat makro, jangka panjang dan multi-peringkat.

USUL 15:

Intervensi psikologi yang dilakukan berdasarkan data empirikal terlebih dahulu sebelum pembinaan teori seperti pendekatan induktif mahupun pendekatan kualitatif adalah termasuk masalah metodologi yang bersifat teknikal dan tidak termasuk dalam masalah akidah atau falsafah.

Yang menjadi masalah ialah apabila intervensi psikologi itu hanya berasaskan testimoni, bukannya data-data empirikal, apatah lagi tidak bersandarkan kepada teori-teori yang sahih.

USUL 16:

Budaya psikologi pop, ‘fads and fashions’, gerakan self-esteem, ‘new-age movement’ dan kursus-kursus motivasi bukan anjuran pakar tidak mengubah makna-makna kepada istilah-istilah psikologi yang sebenar.

Perlu dipertahankan definisi konseptual dan definisi-definisi operasional sebenar kepada istilah-istilah psikologi yang sering disalahfahami atau disalah guna.

Perlu diawasi istilah-istilah psikologi seperti neuro-saraf, otak, personaliti, aura, bawah-sedar, self-esteem, neurotransmitter, hormon, terapi dan lain-lain, yang digunakan secara tidak benar dalam perkara-perkara yang bersangkutan dengan psikologi.

Begitu juga istilah-istilah roh, akal, hati dan nafsu yang diubah-ubah untuk disesuaikan dengan idea-idea psikologi pop dan pseudopsikologi.

Yang diambil ialah konsepnya, bukan istilahnya.

USUL 17:

Teori adalah asas kepada praktis sepertimana ilmu adalah asas kepada amal. Praktis Islamik adalah lebih penting daripada praktis saintifik semata-mata. Mencari integrasi antara kedua-duanya, contohnya pendekatan Islamik-saintifik adalah suatu tuntutan perjuangan untuk memahami psikologi manusia sekalipun taraf tuntutannya tidak sama.

USUL 18:

Psikologi Islamik-saintifik membebaskan akal, mendorong supaya kita membuat kajian yang saintifik berkaitan tingkah laku, fikiran dan emosi berasaskan falsafah Islam yang umum dalam al-Quran dan Sunnah.

USUL 19:

Al-Quran adalah kitab hidayah dan bukan sebuah kitab psikologi. Ada perkara yang tidak disebut dalam syarak mungkin ada disebut dalam ilmu psikologi saintifik. Hakikatnya, pandangan syara’ yang qat’i dan fakta psikologi tidak bercanggah antara satu sama lain.

Dalil yang zanni dan teori-teori psikologi yang masih bersifat spekulatif perlu diinterpretasikan agar bersesuaian dengan apa yg qat’i dan fakta.

Sekiranya pandangan syarak dan psikologi saintifik masih berada di peringkat zanni/spekulatif, maka pandangan syarak yang lebih utama didahulukan terutamanya jika ia berkaitan dengan akidah, hukum-hakam dan akhlak.

USUL 20:

Kita tidak mengkafirkan seorang Muslim yang telah mengucap dua kalimah syahadah, melaksanakan tuntutan-tuntutannya dan menunaikan kawajipan-kewajipannya dengan hanya berdasarkan kepada pendapat atau maksiat yang dilakukannya walaupun mereka mempercayai teori-teori psikologi yang bersifat sekular ataupun idea-idea palsu pseudopsikologi melainkan jika beliau:

1. Mengakui kalimah kufur yg diucapkan oleh ahli psikologi saintifik sekular atau oleh penyebar idea-idea pseudopsikologi.

2. Mengingkari perkara agama yang diketahui secara daruri semata-mata untuk menjunjung psikologi saintifik-sekular atau pseudopsikologi.

3. Mendustakan ayat al-Quran yang jelas pengertiannya tentang psikologi.

4. Mentafsirkan al-Quran dengan pentafsiran yang tidak diterima oleh semua uslub bahasa Arab dalam semua keadaan semata-mata untuk menyokong idea-idea psikologi saintifik-sekular dan juga idea-idea pseudopsikologi.

5. Mengaplikasikan psikologi saintifik-sekular atau pseudopsikologi dengan cara yang tidak boleh ditafsirkan dengan apa-apa tafsiran selain daripada kufur.

Dr Alizi Alias
Pengerusi
Psikospiritual IKRAM (P.S.I)
Profesional, Saintifik dan Islamik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Al-Hidayah terima anugerah UPSR, SPM terbaik SAR Perak

Kedua-dua anugerah berkenaan telah disampaikan oleh Duli Yang Maha Mulia Sultan Perak, Sultan Nazrin Shah sempena Majlis Anugerah Kecemerlangan Pendidikan Islam Peringkat Negeri Perak Tahun 2019 di Institut Tadbiran Islam Perak (INTIM), di sini, hari ini.

Guru Besar SRAHSI, Ustazah Noor Fazila Othman ketika ditemui selepas majlis berkenaan menyatakan rasa syukurnya dan ucapan terima kasih kepada semua yang telah berusaha ke arah kecemerlangan UPSR bagi tahun 2018.

“Alhamdulillah. Segala puji bagi Allah. Rasa sangat gembira dan terima kasih kepada semua guru-guru SRAHSI. Anugerah ini adalah berkat usaha tekun semua guru serta murid-murid, juga sokongan daripada ibu bapa dan Jemaah Pengurusan Sekolah SRAHSI,” katanya.

Sementara itu, Pemangku Pengetua SMAH, Ustazah Khairiah Ismail menyatakan harapannya agar anugerah ini menjadi titik tolak kepada seluruh warga Al-Hidayah khususnya dan seluruh warga pendidik di Perak amnya agar terus bertungkus-lumus meningkatkan prestasi masing-masing supaya kecemerlangan pelajar akan terus dapat ditingkatkan.

SMAH telah mengungguli anugerah yang sama berturut-turut sejak tahun 2013 walaupun gagal mengekalkannya pada tahun 2017.

Dalam majlis yang sama, Sultan Nazrin turut berkenan menyampaikan anugerah kepada 106 penerima meliputi pelbagai peringkat dan kategori selain turut menyampaikan Sijil Pengajian Masjid kepada 49 penerima.

Sultan Nazrin turut berkenan menyampaikan Anugerah Jasamu Dikenang Tahun 2019 kepada dua warga pendidik iaitu Rogayah Kassim dan Megat Aznir Megat Said serta Anugerah Tokoh Guru Tahun 2019 kepada Abdul Hamid Mohamad.


Rumah Terbuka Aidilfitri: Keperluan Atau Tuntutan?

Bulan Ramadan sudah melabuhkan tirainya dan giliran Syawal membuka tirai selama sebulan diikuti Zulkaedah dan Zulhijah.

Pastinya sepanjang Syawal, banyak jemputan menghadiri rumah terbuka akan diterima. Namun, terdapat juga mereka yang merancang atau masih terfikir-fikir untuk mengadakan majlis rumah terbuka di kediaman masing-masing.

Rumah terbuka bukanlah kewajipan dalam agama kerana majlis ini berbentuk adat, budaya masyarakat tempatan. Tidak semua negara Islam di dunia meraikan rumah terbuka.

Negara Arab contohnya, mereka lebih mengutamakan menyediakan atau bersedekah juadah berbuka puasa selain keutamaan menunaikan solat hari raya.

Jika ditelusuri, konsep rumah terbuka ini diadakan atas beberapa faktor iaitu ziarah, meraikan atau memuliakan jiran, menghubungkan silaturahim dan berkenal-kenalan. Namun, kebelakangan ini konsep dan ‘roh’ rumah terbuka sudah semakin dilupakan dan dilihat dicemari dengan unsur-unsur yang bertentangan dengan syarak.

Konsep ziarah-menziarahi atau kunjung-mengunjungi pada hari raya sangat dituntut bagi mengukuhkan tali persaudaraan yang jauh mahupun dekat dalam kalangan ahli keluarga, saudara mara, jiran, sahabat handai dan kenalan.

Secara dasarnya, budaya berziarah merupakan antara cara yang baik dalam mengeratkan persaudaraan dalam kalangan masyarakat Islam sebagaimana dijelaskan melalui hadis Nabi Muhammad SAW yang diriwayatkan daripada Abu Hurairah r.a.:

“Ada seorang lelaki menziarahi seorang saudaranya di satu desa lain, kemudian Allah memerintahkan malaikat untuk melindunginya di sepanjang jalan  yang dilaluinya. Setelah lelaki itu melalui jalan tersebut, berkatalah malaikat kepadanya: “Ke mana engkau hendak pergi?” lelaki itu menjawab: “Saya hendak ke tempat seorang saudaraku di desa ini.” Malaikat bertanya lagi: “Adakah suatu kenikmatan yang engkau akan peroleh daripada saudaramu itu?” Ia menjawab: “Tidak, saya berjumpa dengannya kerana saya mencintai, menyayanginya kerana Allah.” Malaikat lalu berkata: “Sesungguhnya saya ini adalah utusan Allah untuk menemuimu dan memberitahumu bahawa sesungguhnya Allah mencintaimu sebagaimana engkau mencintai saudaramu itu kerana Allah.” (HR Muslim)

Selain itu, budaya ziarah pada Aidilfitri juga melambangkan perkongsian rezeki yang dimiliki yang secara tidak langsung memberi kegembiraan dan bersedekah kepada orang lain selain mendapat rahmat serta keberkatan daripada Allah SWT.

Apa yang menjadi isu ketika ziarah rumah terbuka ialah masa yang ditetapkan oleh tuan rumah. Adakalanya masa yang ditetapkan agak singkat atau terlalu panjang.

Terdapat juga jemputan yang hadir pada saat-saat akhir atau tidak memenuhi undangan atas alasan sibuk, kesesakan lalu lintas, jauh, banyak jemputan lain sehingga menyebabkan lambakan makanan dan pembaziran.

Ini belum lagi mengambil kira jemputan yang hadir pada lewat malam tanpa memikirkan waktu istirahat tuan rumah. Jika dibandingkan zaman dahulu dan kini, penerapan nilai-nilai murni atau adab berziarah oleh ibu bapa yang membawa kanak-kanak kurang diamalkan.

Terdapat juga ibu bapa atau keluarga yang membiarkan kanak-kanak bermain seperti di rumah sendiri, mengambil jumlah makanan yang banyak dan membawa kepada pembaziran dan merosakkan barang atau permainan.

Bahkan, ada yang menjadi ‘tourist guide’ menjelajah rumah dan ruang yang dianggap sensitif oleh tuan rumah, ditambah pula dengan mereka yang tanpa segan silu terus membuka sampul duit raya di hadapan jemputan lain seterusnya memberi komen jumlah duit raya yang dapat.

Konsep “melentur buluh biarlah dari rebungnya” perlu diterapkan sedari awal bagi mengelakkan pertelingkahan, salah faham dan persepsi negatif daripada tuan rumah dan jemputan lain yang mampu melunturkan roh ziarah itu sendiri serta tidak memberi hikmah serta barakah kepada semua.

Siapakah jiran menurut agama Islam? Menurut Imam al-Nawawi rahimahullah, mereka yang dianggap jiran merupakan orang yang berada 40 buah rumah dari sudut kanan, kiri, depan dan belakang kediaman individu.

Selain itu, jiran mempunyai konteks yang tersendiri, antaranya ialah jiran yang mempunyai hubungan kekeluargaan, jiran yang tidak mempunyai hubungan kekeluargaan dan jiran dengan mereka yang bukan Islam.

Keharmonian dalam hidup berjiran amat ditekankan dalam Islam menerusi konsep habluminannas iaitu hubungan sesama manusia. Ini jelas dinyatakan oleh Rasulullah SAW melalui sabdanya yang bermaksud, “Sesiapa yang beriman dengan Allah dan hari akhirat, maka hendaklah mereka berbuat baik kepada jirannya.” (HR Muslim)

Dalam konteks persekitaran hari ini, mereka yang menetap dalam satu taman perumahan dianggap sebagai satu jiran besar kerana kedudukan rumah yang berdekatan serta berhampiran yang saling membantu dan memerlukan antara satu sama lain.

Menjaga hubungan kejiranan adalah penting dalam menjalinkan komunikasi dan mengekalkan hubungan yang baik dengan jiran tetangga serta mewujudkan kehidupan harmoni, aman dan sentosa tanpa sengketa, hasad dengki dan permusuhan seterusnya melahirkan masyarakat berjiwa penyayang, prihatin, tidak bersikap mementingkan diri sendiri dan mewujudkan komuniti umat Islam yang bersatu padu.

Namun, apa yang dapat diperhatikan kini, rumah terbuka yang diamalkan menjemput mereka yang tertentu, memberi keutamaan orang luar daripada jiran, malah terdapat juga tuan rumah membuat jemputan rumah terbuka secara tertutup.

Situasi ini sudah lari daripada konsep meraikan jiran apatah lagi untuk membentuk hubungan yang baik dalam kejiranan setempat. Sebaiknya ialah jemputan perlu diberi keutamaan kepada jiran sebagaimana pesanan Rasulullah SAW kepada Abu Dzar r.a. iaitu, “Wahai Abu Dzar! apabila engkau  memasak sup (daging bersama tulang), maka lebihkanlah kuah dan isinya dan ingatkanlah juga jiran tetanggamu (dengan menghulurkan sedikit padanya).”

Dalam maksud hadis tersebut, secara jelas baginda meminta umatnya memberi keutamaan kepada jiran berbanding orang luar. Maka dalam konteks jemputan rumah terbuka, keutamaan ialah mereka yang berada berdekatan dan berhampiran dengan rumah tuan rumah.

Apabila dilihat pada situasi hari ini, tidak dinafikan terdapat juga jiran yang tidak mengenali di sebelah kiri, kanan, depan dan belakangnya. Ini mungkin disebabkan faktor kesibukan kerja, keterbatasan masa, keselamatan dan sebagainya. Namun ketika Aidilfitri, inilah peluang mengenali jiran melalui rumah terbuka yang perlu dimanfaatkan secara sepenuhnya.

Rumah terbuka berpegang kepada konsep mengeratkan silaturahim iaitu menghubungkan tali persaudaraan dan kasih sayang sesama manusia termasuklah ahli keluarga, kaum kerabat mahupun jiran tetangga. Imam al-Nawawi menyatakan, “Silaturahim ialah berbuat baik kepada kaum kerabat sesuai dengan keadaan orang yang hendak menghubungkan dan keadaan orang yang hendak dihubungkan.”

Ada yang menghubungkan silaturahim dalam bentuk berbuat kebaikan dengan harta, memberi bantuan tenaga, berkunjung, dengan memberi salam, memberi nasihat dan sebagainya. Dalam konteks rumah terbuka ini, ia lebih kepada berkongsi rezeki, bersedekah dan berkunjung.

Hubungan silaturahim melalui rumah terbuka dapat dibina dalam tiga bentuk iaitu silaturahim sesama Muslim, antara keluarga dan kaum kerabat, serta silaturahim antara yang bukan seagama.

Rasulullah SAW sering menekankan hubungan  silaturahim antaranya, “Sesiapa yang ingin diluaskan rezekinya serta dipanjangkan usianya, maka hendaklah dia menyambung tali silaturahim.” (HR Bukhari dan Muslim)

Walaupun begitu, konteks rumah terbuka yang menterjemahkan konsep ‘mengeratkan’ dan ‘menghubungkan’ kini dilihat sudah tidak kemas dan agak longgar.

Ini disebabkan jumlah jemputan yang ramai menyebabkan tuan rumah tidak sempat melayan, berkomunikasi, bertanya khabar dan beramah mesra, ada yang hanya sempat berkomunikasi beberapa saat atau beberapa minit.

Rumah terbuka diadakan sekadar menjemput rakan, jiran, saudara mara untuk memenuhi ‘korum’ dan ‘kuota’ jemputan.

Tidak dinafikan terdapat juga jemputan yang mendapat ‘label’ layanan baik, sederhana dan biasa-biasa. Situasi ini tidak memungkinkan roh silaturahim itu akan tercapai, malah mampu terlerai.

Terdapat juga tuan rumah yang mementingkan konsep dan tema tertentu untuk ditonjolkan ketika majlis diadakan dengan melantik jurugambar profesional untuk dimuat naik dalam media sosial.

Dari sudut makanan dan pakaian pula, dilihat seperti terdapat pertandingan rumah terbuka, semakin pudarnya roh bersedekah untuk menjamu dengan ikhlas dengan memilih makanan dan pakaian yang trending serta idaman kerana tuntutan mendapat tanda suka di media sosial.

Begitulah juga terdapat rumah yang bertungkus lumus menukar hiasan dalaman, mempamerkan kemewahan, sanggup berhutang untuk mendapat pujian daripada tetamu yang pastinya sudah lari daripada konsep asal rumah terbuka itu sendiri.

Melalui rumah terbuka ini, ia membuka peluang kepada tuan rumah dan tetamu untuk berkenal-kenalan sesama Muslim, bukan Muslim, ahli keluarga, rakan sekerja, jiran tetangga tanpa mengira bangsa, warna kulit, pangkat mahupun keturunan.

Ia secara tidak langsung  menjadikan  ikatan persahabatan yang erat, berkongsi setiap rezeki yang dimiliki, sekali gus memberikan kegembiraan kepada orang lain. Ini selari dengan firman Allah SWT melalui surah al-Hujurat ayat 13:

“Wahai umat manusia, sesungguhnya Kami telah menciptakan kamu daripada lelaki dan perempuan, dan Kami telah menjadikan kamu pelbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain)..”

Namun dengan kecanggihan teknologi kini, ia menjadikan tetamu yang hadir menjadi agak individualistik, membuat hal sendiri, lebih leka dan rela melayan gajet daripada berkomunikasi atau mengenali orang lain.

Jika sikap sebegini yang diamalkan oleh tetamu, maka konsep asal rumah terbuka yang diharapkan untuk saling mengenali akan bertukar menjadi saling menyendiri atau membuat hal sendiri.

Hakikatnya, rumah terbuka masih merupakan medium terbaik kepada tetamu khususnya ahli keluarga baru mengenali generasi sebelumnya, begitu juga yang Muslim mengenali bukan Muslim.

Selain perkara yang telah dibincangkan di atas, terdapat beberapa pro dan kontra mengadakan rumah terbuka ini, antaranya menjadi medan dakwah kepada non-Muslim, pelancong asing dan ahli keluarga yang berkahwin campur.

Di sinilah nilai-nilai murni Islam dan budaya Melayu ditonjolkan melalui perpaduan, keharmonian, toleransi, hormat antara agama dan Islam mementingkan keamanan dan kedamaian sesuai dengan negara Malaysia yang mempunyai berbilang kaum, budaya, etnik dan kepercayaan.

Selain itu, amalan rumah terbuka ini mampu menjimatkan masa, dapat berkumpul, bertemu ahli keluarga yang tinggal berjauhan dan mengamalkan konsep tasamuh atau sifat toleransi dalam kehidupan bermasyarakat yang lebih menghargai perbezaan antara mereka.

Dalam suasana ekonomi yang tidak menentu kini di samping kos harga barang yang tinggi, perlunya kepada konsep berjimat cermat dan memberi keutamaan kepada keperluan diri dan keluarga berbanding orang luar.

Dengan mengadakan rumah terbuka, ia memerlukan sumber kewangan yang kukuh serta mencukupi, bukannya sanggup berhutang kerana menjamu tetamu yang berkapasiti ramai.

Kepada mereka yang mempunyai lebihan wang, ada baiknya wang itu disalurkan kepada pihak yang memerlukan seperti rumah kebajikan, orang miskin, fakir dan sebagainya.

Jadilah individu yang bijak merancang, berjimat cermat, melihat masa depan dengan mengukur baju di badan sendiri.

Jika terdapat dalam kalangan kita yang mampu mengadakan rumah terbuka, dicadangkan memilih masa yang sesuai dengan menetapkan masa untuk saudara mara, rakan sekerja, rakan-rakan anak, kenalan dan jiran bagi memastikan roh dan konsep asal rumah terbuka tidak keluar daripada syarak.

Manakala sambutan rumah terbuka di pejabat pula, cukuplah diadakan dan disambut pada peringkat induk yang melibatkan semua pekerja tanpa perlu disambut di peringkat jabatan dan unit.

Terdahulu, Belanjawan 2023 pada 24 Februari lalu menggariskan lima cabaran ekonomi yang sebahagiannya merupakan impak daripada pandemik Covid-19 yang melanda dunia tiga tahun lalu. Walaupun negara semakin pulih, masih ada kesannya yang dirasai sehingga kini.

Justeru, dalam kemeriahan menyambut Aidilfitri, setiap individu masyarakat sewajarnya menyedari permasalahan ini dan lebih sensitif terhadap situasi yang berlaku.

Berbalik kepada niat mengapa kita mengadakan majlis rumah terbuka, jika kita merasakan mengadakan rumah terbuka sebagai satu keperluan, sewajarnya majlis yang ingin diadakan  mestilah mengikut kemampuan kewangan dan tidak berlebih-lebihan.

Perancangan kewangan dan perbelanjaan mestilah diadakan terlebih dahulu. Perkara ini sangat penting bagi mengelakkan berlakunya krisis kewangan dan kita terdedah dengan sikap berhutang atau meminjam.

Majlis rumah terbuka yang ingin diadakan perlu mengikut kemampuan individu yang menganjurkan, bukannya mengikut normaliti masyarakat semasa yang terpengaruh dengan orang lain.

Sebagai individu Muslim, tarbiah sebulan berpuasa pada bulan Ramadan sewajarnya memberi kesan agar sentiasa bersederhana dan mengutamakan keperluan penting dalam kehidupan seharian.

Prof Madya Dr Khairul Hamimah Mohamad Jodi, pensyarah Akidah dan Pemikiran Islam, Fakulti Pendidikan Open Universiti Malaysia (OUM)

Dr Noor Hafizah Mohd Haridi, pensyarah Kanan di Fakulti Usuluddin, Universiti Islam Selangor (UIS)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jualan Rahmah: Harga Barang Lebih Murah Hingga 30%

KLANG – Semua pasar raya di seluruh negara disaran menyertai Jualan Rahmah iaitu antara cabang dalam kempen Inisiatif Rahmah yang bertujuan mengurangkan beban dan kos sara hidup rakyat terutama golongan B40.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, inisiatif baharu kerajaan itu merupakan program kempen jualan murah sepanjang tahun yang akan dilaksanakan oleh pasar raya di seluruh negara secara berperingkat.

Susulan itu, beliau berkata, pihaknya akan melakukan perbincangan dengan beberapa pasar raya besar dalam negara bagi menjalin kerjasama terutama melibatkan jualan harga murah.

Katanya, menerusi Jualan Rahmah itu, Kementerian Perdagangan Dalam Negeri dan Kos Sara Hidup (KPDN) boleh memberi permit notis jualan murah bagi mana-mana pasar raya melaksanakan program tersebut hingga maksimum empat bulan.

“Kita mensasarkan pasar raya yang terlibat akan menawarkan harga barangan keperluan hingga 30 peratus lebih murah berbanding harga pasaran. Susulan itu, semua pasar raya amat dialu-alukan untuk berkolaborasi menjayakan aspirasi sepanjang tahun ini,” katanya.

Beliau berkata demikian kepada media selepas melancarkan Jualan Rahmah dan Kempen Penurunan Harga 1,000 Barangan Jualan Rahmah di Pasar Raya Econsave Pandamaran, di sini pada Rabu.

Menurut Salahuddin, program itu tidak melibatkan sebarang peruntukan kerajaan, sebaliknya menggunakan sepenuhnya kos menerusi hasil kerjasama dengan pemain industri sedia ada.

Dalam pada itu, katanya, Pasar Raya Econsave hari ini menjadi perintis inisiatif tersebut dengan 91 cawangannya di seluruh negara melaksanakan Jualan Rahmah hingga 22 April depan.

“Kempen yang dilaksanakan di pasar raya ini akan membabitkan penurunan harga barangan yang berpatutan hingga 30 peratus antaranya makanan kering, sabun basuh, tepung gandum susu formula dan lampin pakai buang bayi,” katanya.

Menurutnya, pemain industri dan orang ramai yang berminat mengetahui lebih lanjut mengenai Jualan Rahmah itu boleh menghubungi Sekretariat Perdagangan Pengedaran dan Industri Perkhidmatan di talian 03-8882 5881/5905 atau -mel ke spip@kpdn.gov.my.


Kebebasan Bersuara Bukan Kebebasan Berdusta

Setiap orang ada hak dan kebebasan untuk bersuara, namun kebebasan itu ada hadnya.

Umpama seseorang berada di dalam kapal terbang dan menjerit bahawa kapal itu akan terhempas dengan tidak semena-mena, lalu akan menimbulkan panik dan kacau-bilau yang tidak perlu.

Kebebasan bersuara tanpa had mampu menggugat keselamatan dan menimbulkan kekacauan.

Rakyat negara ini harus menyahut dan menghayati kempen yang pernah dilancarkan oleh Suruhanjaya Komunikasi dan Multimedia Malaysia (MCMC) iaitu kebebasan bersuara bukan kebebasan berbohong atau berdusta.

Ini merangkumi tuntutan untuk beringat apabila bercakap, berkata yang benar, bijak menilai maklumat, berucap berdasarkan fakta dan memastikan lontaran pandangan tidak menyebarkan kebencian.

Perdana Menteri (PM), Dato’ Seri Anwar Ibrahim ada menyebut bahawa kritikan terhadap PM dan kerajaan dalam sistem demokrasi dibenarkan dan diizinkan.

Pendirian ini menggambarkan pentadbiran kerajaan komited untuk berubah ke arah lebih baik dengan bersedia untuk menerima teguran demi penambahbaikan dari masa ke masa.

Ini adalah penanda aras kepada amalan demokrasi yang sihat dan tentunya dialu-alukan oleh rakyat. Peluang bersuara selepas memilih wakil rakyat tidak berhenti selepas mengundi.

Sekiranya amalan menerima kritikan dapat dianggap sebagai budaya positif dalam gerak kerja segenap pentadbiran kerajaan dan agensi-agensi di bawahnya, tentu ia akan mempercepatkan transformasi negara ke arah kemajuan yang mampan.

Apabila kelemahan diperbaiki dan kecekapan sentiasa dipertingkatkan melalui semak dan imbang yang lebih baik, negara akan menjadi semakin kukuh dan kuat.

Manusia apabila tidak ditegur, akan merasakan dirinya betul. Pujian adalah sebagai penghargaan, namun kritikan itu perlu untuk memperbetulkan langkahnya agar tidak tersasar dan terus maju ke hadapan.

Walau bagaimanapun, apa yang membantutkan dan memperlahankan pembangunan negara adalah apabila sesuatu kritikan itu mempunyai unsur untuk menjatuhkan dan memecahbelahkan keutuhan yang sedia ada, apatah lagi apabila ia adalah fitnah.

Ini tidak lagi membina, bahkan mendedahkan negara kepada ancaman dan menggugat kesejahteraan masyarakat.

Nabi Muhammad SAW pernah memberikan amaran terhadap orang yang bercakap tanpa menyelidiki kebenarannya. Daripada Abu Hurairah, Nabi SAW bersabda:

“Seorang hamba apabila dia bercakap tentang satu perkataan yang dia sendiri tidak selidiki (akan kebenarannya), maka dia akan tergelincir ke dalam neraka yang jauhnya adalah sejauh arah timur.” (HR Bukhari, 6477)

Bahaya fitnah ini besar kerana selain membangkitkan kemarahan, ia berupaya mencetuskan perasaan dendam dan provokasi yang membawa kepada jenayah. Keharmonian rakyat tergugat dan negara terbuka kepada ancaman dalam dan luar.

Negara ini memerlukan pemulihan agar berkeupayaan untuk melangkah ke hadapan. Ini dapat dilakukan melalui semangat dan misi membina negara bersama-sama melalui kesatuan hati rakyat Malaysia.

Justeru, menjadi tanggungjawab semua pihak bagi memastikan keamanan serta keselamatan demi kepentingan agama, nusa dan bangsa.

Oleh itu, pentingnya kesatuan, muafakat dan saling kerjasama dalam usaha mengekalkan keamanan, keharmonian dan kesejahteraan negara tercinta.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Varian Omicron: Wanita pulang umrah jadi kes pertama

SERI KEMBANGAN – Jabatan Kesihatan Negeri Melaka mengesan kes pertama Covid-19 varian Omicron di negeri itu.

Exco Kesihatan dan Anti Dadah Negeri Melaka, Dr Muhammad Akmal Saleh berkata, wanita tersebut merupakan kategori satu yang tidak bergejala.

“Kes tersebut melibatkan seorang wanita berusia 34 tahun yang baru pulang daripada mengerjakan umrah.”

Menurutnya, wanita tersebut berada di sana bermula 4 Disember hingga 15 Disember 2021.

“Mangsa telah bertolak pulang dari Jeddah, Lapangan Terbang Antarabangsa King Abdul Aziz, dengan menaiki pesawat Saudi Airlines SB3842 dan tiba di KLIA pada 15 Disember 2021 pada jam 9.50 malam.”

Ujian swab PCR Covid-19 telah dijalankan di lapangan terbang KLIA semasa ketibaannya.

“Ia telah pulang ke negeri Melaka dengan menaiki van persiaran sewaan khas ejen umrah. “

Berikutan itu, beliau telah diarahkan menjalani perintah pengawasan dan pemerhatian (home surveillance order) di rumah selama tujuh hari.

Siasatan awal mendapati wanita tersebut mempunyai sembilan kontak rapat, iaitu enam ahli keluarga di Melaka, dua di Kuala lumpur dan seorang pemandu van ejen umrah dan lima daripada mereka disahkan Covid-19.

Susulan daripada itu, beliau meminta 40 penumpang yang menaiki penerbangan yang sama wanita tersebut merujuk ke CPRC berhampiran secepat mungkin.

Sementara itu di Johor, Jabatan Kesihatan Negeri mengesan dua kes Covid-19 varian Omicron. Kes membabitkan pasangan suami isteri yang pulang dari Arab Saudi selepas mengerjakan umrah pada 4 Disember lalu.

“Pasangan berkenaan kembali ke Malaysia melalui KLIA pada 16 Disember dan menjalani ujian PCR di lapangan terbang tersebut dan keputusan positif diperolehi pada 18 Disember,” demikian kata Pengerusi Jawatankuasa Alam Sekitar Johor, Vidyananthan A/L Ramanadhan.

Sampel ujian mereka menjalani proses jujukan genom sebelum disahkan sebagai Omicron.

Kedua-dua pesakit sedang menjalani isolasi di rumah dan semua kontak rapat telah dikenal pasti dan diarahkan untuk menjalani pengasingan dan pemerhatian di rumah.


Tumpaskan kegiatan kartel hingga ke lubang cacing

Ini bukan soal biasa-biasa, bukan soal politik juga bukan pula soal remeh-temeh. Ia sesuatu isu yang besar yang akan menjadi darah daging dalam diri manusia.

Berapa ramai yang telah termakan makanan yang tidak halal ini walaupun di sebalik bungkusannya tertera logo halal yang kononnya dikeluarkan oleh pihak berkuasa negara terbabit.

Isu ini perlu dibongkarkan sehingga bertemu dengan dalang yang utama sehingga diberkas mereka yang terbabit itu. Bukan sahaja pihak berkuasa yang perlu tegas tanpa kompromi, bahkan masyarakat juga wajar menjalankan peranan membuat laporan sekiranya mengetahui siapa punya ‘angkara’ ini.

Pada hari kedua bulan penghujung tahun 2020, kita digemparkan dengan laporan berita berkaitan kartel penyeludupan daging sejuk beku haram ke negara ini yang dibungkus dengan logo halal sebagaimana yang dilaporkan Sinar Harian.

Ini berhubung kait dengan soal HALAL dan HARAM, yang apabila manusia memakannya menjadi darah daging dalam diri. Seteruk dan sekeji itu tindakan pihak yang rakus sehingga sanggup memalsukan segalanya.

Bagi yang sentiasa membeli daging segar tempatan, sedikit sebanyak boleh menarik nafas lega. Namun bagaimana halnya dengan restoran-restoran, warung kecil tepi jalan, pengeluar produk sejuk beku serta rangkaian makanan segera yang menggunakan daging import yang tidak halal tersebut dalam operasi harian mereka?

Fikirkan pula tentang si ibu yang selalu menggunakan daging import dalam hidangannya buat keluarga tercinta. Bagaimana pula jika mereka yang selama ini sering mendapatkan daging beku sebagai makanan harian ahli keluarga mereka?

Di sini, bukan saya nak timbulkan lagi kemarahan dan keresahan dengan isu yang telah menular itu, melainkan untuk mengajak kita semua melihat kembali bagaimana hati umat Islam selama ini yang semakin jauh daripada apa yang diperintahkan Allah.

Mereka juga sangat rapuh dan tidak konsisten menunaikan hak agama sepertimana sepatutnya walaupun sebilangan besar mengetahui sesuatu itu adalah perintah dan larangan daripada Allah SWT.

Dalam surah al-Maidah ayat 3, Allah SWT menjelaskan tentang yang haram itu (yang bermaksud):

“Diharamkan bagimu (memakan) bangkai, darah, daging babi, (daging haiwan) yang disembelih atas nama selain Allah, yang tercekik, yang terpukul, yang jatuh, yang ditanduk, dan diterkam binatang buas, kecuali yang sempat kamu menyembelihnya, dan (diharamkan bagimu) yang disembelih untuk berhala…”

Kesannya cukup besar pada diri seseorang umat Islam yang memakan makanan haram, yang utamanya ialah menzalimi diri sendiri kerana berikutan daripada itu, amalan yang dilakukan tidak diterima Allah SWT.

Siapapun umat Islam yang memakan makanan yang haram maka amal ibadahnya tidak diterima Allah dalam waktu empat puluh hari seperti yang disebutkan dalam hadis riwayat At-Thabrani (yang bermaksud):

Ibnu Abbas RA berkata bahawa Sa’ad bin Abi Waqqas berkata kepada Nabi Muhammad SAW, “Ya Rasulullah, doakanlah aku agar menjadi orang yang dikabulkan doa-doanya oleh Allah.”

Apa jawapan Rasulullah? “Wahai Sa’ad perbaikilah makananmu (makanlah makanan yang halal) nescaya engkau akan menjadi orang yang selalu dikabulkan doanya. Dan demi jiwaku yang ada di tangan-Nya, sungguh jika ada seseorang yang memasukkan makanan haram ke dalam perutnya, maka tidak akan diterima amalnya selama 40 hari dan seorang hamba yang dagingnya tumbuh daripada hasil menipu dan riba, maka neraka lebih layak untuknya.”

Inilah yang lebih menggusarkan ke atas umat Islam. Sungguh menakutkan bukan? Bagaimana seseorang itu akan menerima kebaikan yang disampaikan kepadanya? Boleh jadi kerana sesuatu yang haram itu telah mengalir dalam diri seseorang itu. Wal’iyyadzubillah.

Boleh jadi juga, sebelum ini masyarakat kita merasa lega kerana adanya logo HALAL, namun apa yang golongan pelampau ini telah lakukan sehingga sanggup menyeludup daging sejuk beku yang tidak halal ini untuk dipasarkan di Malaysia?

Modus operandi mereka cukup licik dan tidak berhati perut

Sebagaimana yang dilaporkan media berkenaan semalam, taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging tersebut dengan logo halal dan menjualnya ke pasaran seluruh Malaysia terbongkar dalam serbuan bersepadu pihak berkuasa di sebuah gudang di Senai pada 1 Disember lalu.

Hasil risikan Jabatan Perkhidmatan Kuarantin dan Pemeriksaan Malaysia (MAQIS), kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu, yang kemudiannya akan ditampal pada kotak daging yang telah dibungkus semula itu.

Menurut laporan itu lagi, tindakan itu dibuat bagi menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Bayangkan dalam serbuan yang dilakukan itu, sebanyak 1,500 tan daging sejuk beku bernilai RM30 juta telah disita. Bagaimana dengan sebelum-sebelum ini, iaitu sejak kartel itu menjalankan operasinya?

Persoalan yang perlu pihak berwajib rungkaikan di sini, bagaimana daging sejuk beku yang kebanyakannya diseludup dari China, Ukraine, Brazil dan Argentina boleh terlepas masuk ke Malaysia?

Pelbagai andaian dan persepsi masyarakat boleh dibuat. Bagaimana selama ini kegiatan itu tidak dapat dihidu? Siapa punya angkara dan dalangnya? Walau bagaimanapun, isu ini tidak boleh didiamkan melainkan pihak kerajaan dan ahli politik juga wajib campur tangan kerana ia melibatkan sensitiviti umat Islam.

Laporan itu menyatakan, modus operandi sindiket terbabit adalah dengan mendapatkan stok daging sejuk beku dari luar negara sebelum dikatakan diseludup melalui Pelabuhan Pasir Gudang dan Pelabuhan Tanjung Pelepas.

Bagi memastikan kegiatan penyeludupan terbabit berjaya, mereka dipercayai akan menggunakan dokumen palsu termasuklah borang kastam, permit import, sijil halal ataupun resit bayaran. Manakala bagi mengaburi mata pihak berkuasa pula, sindiket turut mengimport daging daripada sumber yang sah sebelum dibawa ke gudang terbabit di Senai.

MAQIS memandang serius perkara ini dan tindakan undang-undang berkaitan serta akan bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) untuk tindakan selanjutnya.

Sebelumnya, Sinar Harian 23 November lalu telah mendedahkan mengenai syarikat penghantar barang (freight forwarder) yang menguruskan proses pengimportan daging sejuk beku halal mengambil jalan mudah mengimport daging sejuk beku dari negara yang tidak menerima kelulusan sah JAKIM.

Kegiatan yang berlaku sejak beberapa tahun lalu itu didakwa mendapat bantuan daripada ‘orang dalam’ di pintu masuk negara apabila kebanyakan daging sejuk beku import itu dibawa masuk menggunakan dokumen palsu.

Inilah antara jenayah penipuan dalam perniagaan yang dilakukan oleh golongan yang tamak haloba. Kejam sungguh tindakan syarikat terbabit!

Dalam pada itu, di beberapa status Facebook didapati perkara ini turut menjadi bualan yang serius, antaranya pemilik FB yang bernama Al Irfan Jani dengan permulaan statusnya ‘Malaysia Berduka’ yang sangat berisi dan boleh diambil manfaatnya, termasuk komen-komen masyarakat mengenai isu ini.

“Saya dah seru ahli keluarga sendiri, mula pulaukan segala mak nenek yang berkait DAGING BEKU. Semua kena ditahan serta-merta. Fastfood, pasar raya, restoran, warung, kedai mamak, food apps, makanan proses sejuk beku, SEMUA.”

“KECUALI, mereka yang declare daging masing-masing dapat dari mana dan dokumen sekali. Kalau berani, semua kedai makan declare daging kalian datang dari mana. Kalau berani, tunjuk resit dari pembekal/pasaraya mana.”

“Masa ini lah, pengembala ternakan daging, kalian kena munculkan diri, tampil uar-uarkan kewujudan anda. Selama ni iklan korang kena sabotaj kartel setempat, selama ni produk daging segar korang sampai dianak tiri walau dalam freezer pengedar.”

Sepatutnya begitulah tindakan kita sebelum membeli bahan makanan yang berunsur daging ini agar kita mendapat yang halal dan bersih. Melalui status beliau itu, kita boleh melakukan perubahan dari sekarang agar diri dan keluarga serta masyarakat kita terjaga daripada makanan yang haram.

Kerisauan itu jelas dirasakan semua. Pihak yang menjual di pasar-pasar dan kedai-kedai juga seharusnya melaksanakan tanggungjawab mereka dengan mendapatkan pengesahan yang sebenar-benarnya agar daging sejuk beku yang dijual itu adalah benar-benar halal.

Usaha-usaha yang telah dilakukan oleh pihak yang turut sama dalam operasi tersebut wajar dihargai antaranya MAQIS, Kementerian Perdagangan Dalam Negeri dan Hal Ehwal Pengguna (KPDNHEP), JAKIM, Jabatan Kastam Diraja Malaysia (JKDM) Johor serta Jabatan Agama Islam Negeri Johor (JAINJ).

Tindakan untuk menumpaskan kartel ini tentunya belum terhenti dengan isu yang telah didedahkan media ini. Justeru, seharusnya semua pihak meneruskan peranan masing-masing terutamanya berkaitan hal makanan yang akan mendarah daging dalam diri.

Tugas kita sebagai umat Islam mendapatkan makanan yang halal itu adalah wajib. Solusi mudah yang utama, marilah kita beralih kepada produk tempatan yang lebih menjamin kehalalan dan kebersihannya, insya-Allah. Berhati-hatilah selalu untuk keselamatan diri dan memelihara agama kita ini.

Teruskan membongkar dan mendedahkan isu kartel yang lain terutamanya yang melibatkan sensitiviti umat Islam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…